**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Σεπτεμβρίου 2019, ημέρα Δευτέρα και ώρα 18.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Κύρωση της από 24.07.2019 Π.Ν.Π «Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018.» (Α' 127), σύσταση και καταστατικό λειτουργίας της εταιρείας "Μάτι Ξανά"»» (3η συνεδρίαση)

Στην συνεδρίαση παρέστη ο Υφυπουργός Περιβάλλοντος και Ενέργειας, κ. Δημήτριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Λιάκος Ευάγγελος, Γιόγιακας Βασίλειος, Καιρίδης Δημήτριος, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ακτύπης Διονύσιος, Χατζηβασιλείου Αναστάσιος (Τάσος), Δούνια Παναγιώτα (Νόνη), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Ξενογιαννακοπούλου Μαριλίζα, Νοτοπούλου Αικατερίνη (Κατερίνα), Σκουρολιάκος Πάνος, Σαντορινιός Νεκτάριος, Ξανθός Ανδρέας,, Σπίρτζης Χρήστος, Φάμελλος Σωκράτης, Πουλάς Ανδρέας, Κεγκέρογλου Βασίλειος, Κατρίνης Μιχαήλ, Πανάς Απόστολος, Παπαναστάσης Νικόλαος, Γκιόκας Ιωάννης, Κατσωτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αρχίζει η 3η συνεδρίαση, της συζήτησης του σχεδίου νόμου του Υπουργείου Περιβάλλοντος και Ενέργειας «Κύρωση της από 24.07.2019 Π.Ν.Π. "Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018." (Α' 127), σύσταση και καταστατικό λειτουργίας της εταιρείας "Μάτι Ξανά"». Ολοκληρώσαμε την 2η συνεδρίαση με την ακρόαση φορέων. Προχωράμε λοιπόν στην 3η συνεδρίαση και θα ξεκινήσουμε με την ψηφοφορία επί της αρχής. Οι συνάδελφοι Εισηγητές να μας θυμίσουν τις θέσεις τους για την ψήφο επί της αρχής.

Το λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Νέας Δημοκρατίας):** Ψηφίζουμε ναι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ (Εισηγητής του ΣΥΡΙΖΑ):** Κύριε Πρόεδρε, εμείς περιμένουμε να τοποθετηθεί η κυβέρνηση, να μας πει τις αλλαγές που έχουμε ζητήσει να γίνουν, αλλά και που προέκυψαν από τη συζήτηση της ακρόασης των φορέων. Επιφυλασσόμαστε για να δείξουμε κιόλας τη διάθεσή μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Κύριε Πρόεδρε, το είχαμε δηλώσει και την προηγούμενη φορά ότι επιφυλασσόμαστε, εν αναμονή και των διευκρινίσεων που έχουμε ζητήσει από την κυβέρνηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Επιφυλασσόμαστε επί της Ολομέλειας, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Για τον κ. Λογιάδη, Ειδικό Αγορητή του ΜέΡΑ25 και τον κ. Αρβανιτίδη, Ειδικό Αγορητή του Κινήματος Αλλαγής, το κρατάμε σε εκκρεμότητα. Θα ζητηθεί η τελική τους θέση κατά τη διάρκεια της συνεδρίασης.

Άρα, το νομοσχέδιο που συζητάμε γίνεται δεκτό επί της αρχής, κατά πλειοψηφία.

Το λόγο έχει ο Υφυπουργός Περιβάλλοντος και Ενέργειας, κ. Οικονόμου.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Κύριε Πρόεδρε, θα τοποθετηθώ στο τέλος, αλλά θα ήθελα να αναφέρω τώρα για να μην γίνουν περιττές συζητήσεις, στο θέμα της Κινέτας, ότι δεν τίθεται ζήτημα να τεθεί στο σημερινό σχέδιο νόμου που συζητάμε, αλλά η Κυβέρνηση προτίθεται πολύ γρήγορα να φέρει ειδικές ρυθμίσεις με σχέδιο νόμου ή με ό,τι απαιτείται για την Κινέτα και ενδεχομένως και για άλλες περιπτώσεις. Επίσης, θα ήθελα να θυμίσω - τέθηκε και από τους φορείς στην προηγούμενη συνεδρίαση - το θέμα των εγκαυματιών και την ανάγκη μιας οριζόντιας ρύθμισης για αντίστοιχες περιπτώσεις, διότι μπορεί να είναι από κάπου αλλού και αυτό είναι υπό συζήτηση, αλλά δεν είναι του παρόντος.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Ομιλεί εκτός μικροφώνου.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Όχι, μπορεί να βρεθούν από αλλού.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Τα χρήματα του ειδικού λογαριασμού είναι και για την Κινέτα, δεν είναι μόνο για την Ανατολική Αττική, γι’ αυτό λέω ότι είναι του παρόντος.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Όταν λέω οριζόντιο, δεν εννοώ μόνο για την Κινέτα, αλλά και για άλλες περιοχές της χώρας. Είναι ένα συνολικό θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εννοεί η ρύθμιση.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Το καταλαβαίνω αυτό που λέει και συμφωνούμε κιόλας, αν και θα θέλαμε να είναι σήμερα σε αυτό το σχέδιο νόμου, όμως τα χρήματα που προβλέπονται στην ΠΝΠ, που διαχειρίζεται η ΑΜΚΕ, δεν είναι μόνο για την Ανατολική Αττική.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, αλλά δεν συζητάμε για αυτό.

Το λόγο έχει ο κ. Μπούρας.

**ΑΘΑΝΑΣΙΟΣ ΜΠΟΥΡΑΣ (Γ’ Αντιπρόεδρος της Βουλής):** Θα ήθελα να ευχαριστήσω τον Υπουργό και την Κυβέρνηση, διότι πράγματι, αυτό που πρότεινα ώστε να μην ξεχαστεί η Κινέτα, μετά και την προγραμματική δήλωση του Πρωθυπουργού εκ των προγραμματικών δηλώσεων, θα γίνει πράξη και ευχαριστούμε θερμά και πιστεύω ότι θα λυθεί το θέμα της Κινέτας, που είναι εξίσου πάρα πολύ σοβαρό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Μπούρα, κυρίες και κύριοι συνάδελφοι, νομίζω ότι σε αυτό το πνεύμα καλέσαμε εκπροσώπους φορέων από τον δήμο Μεγαρέων και το δήμο Λουτρακίου.

**ΑΘΑΝΑΣΙΟΣ ΜΠΟΥΡΑΣ (Γ’ Αντιπρόεδρος της Βουλής):** Εγώ τους πρότεινα και έτσι ενημερώθηκε και έλαβε γνώση η Επιτροπή για όλα αυτά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, κύριε Μπούρα, σε αυτό το πνεύμα ήταν.

Όσον αφορά στη διαδικασία της συνεδρίασης, θα προχωρήσουμε τώρα στους Εισηγητές για τον τελευταίο κύκλο παρεμβάσεων για ό,τι θέλουμε να διευκρινιστεί, για να μπορέσουμε να ολοκληρώσουμε τη συνεδρίαση. Θα ήθελα να σας ενημερώσω επίσης, ότι έχουμε εκκρεμότητα συναδέλφους από την προηγούμενη συνεδρίαση, οι οποίοι έχουν ζητήσει το λόγο, όπου μετά τους Εισηγητές θα προηγηθούν αμέσως και όποιος άλλος συνάδελφος θελήσει να κάνει παρέμβαση μπορεί να εγγραφεί και τώρα.

Το λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας**): Κύριε Πρόεδρε, δόθηκε η δυνατότητα, από τη συζήτηση που προηγήθηκε με τους θεσμικούς φορείς και εκπροσώπους συλλόγων και φορέων, να γίνει μια πολύ ουσιαστική συζήτηση. Ακόμη και αν επεκταθήκαμε κατά πολύ έξω από το νόημα της Πράξης Νομοθετικού Περιεχομένου, η συζήτηση αυτή ήταν χρήσιμη. Μπορεί να μην αφορά αυτή τη στιγμή ως δυνατότητα, λόγω της Κύρωσης της ΠΝΠ, όμως είναι μια χρήσιμη πληροφόρηση και επικαιροποιημένη και χαίρομαι που και η Κυβέρνηση δια των εκπροσώπων των κυρίων Υπουργών, που παρευρίσκονται, ανέφερε ότι και για τις υπόλοιπες περιπτώσεις, όπως η Κινέτα, αλλά και η Κορινθία, οι Αγ. Θεόδωροι, θα δοθεί σύντομα η δυνατότητα να έχουμε νεότερα στοιχεία και για αυτές τις περιοχές.

Θα ήθελα να πω εισαγωγικά, ότι σίγουρα με την ΠΝΠ δεν λύνουμε όλα τα προβλήματα, σίγουρα δεν ισχυριζόμαστε ότι ερχόμαστε για πρώτη φορά να παρέμβουμε σε όποιες κινήσεις είτε αφορά ανθρώπους που τραυματίστηκαν είτε σε ζημιές περιουσιών. Δεν μηδενίζουμε αυτό που είχε προηγηθεί, αλλά από την άλλη πλευρά υπάρχουν πολλές ανάγκες, πολλές εκκρεμότητες πιεστικές και για λόγους ασφαλείας, αλλά και για λόγους ταχύτατης αποκατάστασης της περιοχής. Κύριε Πρόεδρε, φάνηκε από τη συζήτηση που προηγήθηκε με τους εκπροσώπους των φορέων, ότι η αναφορά στο Μάτι θα είναι μια πρώτη πιλοτική κίνηση μέσα από την οποία για τη λύση της θα αναδειχθούν όλες οι εκκρεμότητες και οι πληγές διαχρονικά του παρελθόντος.

Θα ήθελα να αναφερθώ σε δύο κομμάτια. Το ένα αφορά στο ειδικό χωρικό σχέδιο, που αναφέρθηκαν για πολύ και πολλοί από τους προλαλήσαντες με τους φορείς στην Επιτροπή, όπου θέματα που αφορούν σχέδια πόλεων, δάση και δασικές εκτάσεις, γραμμές αιγιαλού και παραλίας, όπως και ζώνες παράλιες, εντός ή εκτός σχεδίου περιοχές, πράξεις εφαρμογής, ό,τι συνολικά η πατρίδα μας έχει ως εκκρεμότητα, που έχει διαχρονικά παρατηρηθεί λόγω του ότι δεν σχεδιάσαμε δια μακρόν. Ο χωροταξικός και πολεοδομικός σχεδιασμός, θέματα ιδιοκτησιακά, αν είναι του δημοσίου ή ιδιωτική έκταση, θέματα μορφής, αν είναι δάσος, δασική έκταση, αγροτική έκταση, όλα αυτά εμπεριέχονται στην πιλοτική μελέτη στο ειδικό χωρικό σχέδιο και θα φανούν και θα αναδειχθούν μέσα στο επόμενο διάστημα που αμέσως ξεκινά και θα είναι μια πολύ καλή πιλοτική κίνηση για να εφαρμοστεί κατά αναλογία και στην υπόλοιπη Ελλάδα.

Με αφορμή μια εθνική τραγωδία και καταστροφή και με τις κινήσεις που λαμβάνονται και είναι σημαντικές ως προς την ταχύτητα και ως προς την αποτελεσματικότητα, γι’ αυτό στέκομαι στο ειδικό χωρικό σχέδιο. Στέκομαι στο να ξεφύγουμε από καθυστερήσεις χρόνων σχεδιασμού, χωροταξικού και πολεοδομικού, στην ανάθεση ως ενδιάμεσου φορέα ή στο Τεχνικό Επιμελητήριο Ελλάδας, όπου θα του δοθεί η δυνατότητα με παρεκκλίσεις για λόγους ταχύτητας και αποτελεσματικότητας, να προχωρήσουμε σε αυτό το ειδικό χωρικό σχέδιο.

Χαίρομαι, επίσης, διότι και μέσα από την αστική, μη κερδοσκοπική εταιρία, που θα λειτουργήσει όχι μόνο σαν ένα όργανο συντονισμού και παρακολούθησης, που θα παίρνει στοιχεία από την ίδια την περιοχή, εφόσον συμμετέχουν και φορείς και εκπρόσωποι της περιοχής, αλλά και με όλους τους άλλους εκπροσώπους θεσμικών φορέων, θα είναι ένα πολύ σημαντικό όργανο. Θα παρακολουθεί, θα πιέζει και με την αμφίδρομη επικοινωνία παίρνοντας τα μηνύματα από τις ανάγκες που θα παρατηρούνται και υπάρχουν στην περιοχή, αλλά αναδεικνύοντας και όλα τα κενά που θα παρουσιαστούν στη διάρκεια του έργου του Τεχνικού Επιμελητηρίου διά του ειδικού χωρικού σχεδίου, θεωρώ ότι αυτό το πάντρεμα των δύο φορέων θα βοηθήσει τα μέγιστα να αναδειχθούν πιλοτικά κινήσεις που διαχρονικά και μέχρι σήμερα δεν υπήρξαν.

 Αναφέρθηκαν καθυστερήσεις στα σχέδια πόλεων. Μέχρι και 80 χρόνια καθυστερούσαν, κύριε Πρόεδρε, να ολοκληρωθούν τα σχέδια πόλης. Το 2014 είχα την τιμή με ένα από τα νομοσχέδια, να μειώσουμε τον χρόνο ολοκλήρωσης στα 15 χρόνια από την έναρξη, και όχι πάνω από τα πέντε χρόνια από την πράξη εφαρμογής. Λέω ως ένα χαρακτηριστικό, μια πρώτη παρέμβαση-τομή για να μειωθούν οι χρόνοι γραφειοκρατίας.

Αυτοί που εμπλέκονταν ήταν πολλοί και ως επίπεδα σχεδιασμού, αλλά και ως ενδιάμεσοι χωρίς συντονισμό, χωρίς παρακολούθηση, χωρίς χρονοδιάγραμμα και φτάσαμε μέσω της καταστροφής να συζητάμε αυτό που είπατε προηγουμένως για τα αυτονόητα. Αυτή είναι η πρώτη παρατήρηση που θέλω να κάνω.

 Σε ό,τι αφορά τα δάση και τις δασικές εκτάσεις, τους οικισμούς αυθαιρέτων μέσα σε δάση και δασικές εκτάσεις, επειδή από τότε είχαμε ξεκινήσει την αποτύπωση – καταγραφή, πέρα από τη νομιμοποίηση που οι νόμοι και ο 4014, που κρίθηκε αντισυνταγματικός, ο 4178 στην πορεία, ο 4495 σήμερα, που έρχονται να νομιμοποιήσουν αυθαιρεσίες διαχρονικά, εκτός από περιοχές δασικές, αρχαιολογικούς χώρους μέσα στη ζώνη παραλίας, αλλά και σε αυτές τις περιοχές υπάρχουν αυθαιρεσίες που διαχρονικά έχουν κατασκευαστεί.

Δίνεται η δυνατότητα και δόθηκε από τότε και το φέραμε σε δημόσια συζήτηση και διαβούλευση και αυτές τις περιπτώσεις που μπορεί να είναι δύσκολες που μπορεί να αγγίζουν και τα όρια της συνταγματικότητας, ειδικά σε δασικές εκτάσεις και δάση, αυθαίρετους οικισμούς που διαχρονικά έχουν αναπτυχθεί και με υπαιτιότητα της πολιτείας δια της συμμετοχής της είτε παθητικά είτε ενεργά με συμμετοχή ή ανοχή.

Έχουν δημιουργηθεί τέτοιες πραγματικές καταστάσεις, σαν κι αυτή που θα βρούμε μπροστά μας τώρα στην περιοχή του Ματιού με το ειδικό χωρικό σχέδιο.

Νομίζω ότι είναι ώριμη η ώρα και ξεπερνώντας το παρελθόν μας, παίρνοντας μαθήματα κι από αυτή την τελευταία εθνική τραγωδία, επιτέλους, να συνεννοηθούμε και να συμφωνήσουμε για τα αυτονόητα μέσα από ένα χρονοδιάγραμμα, που θα τηρείται και θα παρακολουθείται ότι ολοκληρώνεται.

Χαίρομαι για τον ένα χρόνο που έχει μπει ως χρόνος αναφοράς. Εύχομαι να ολοκληρωθεί, διότι δε θα είναι μόνο να εξελιχθούν οι μελέτες. Δε φθάνει μόνο αυτό. Θα χρειαστούν και νομοθετικές παρεμβάσεις, διότι τα θέματα που θα αναδειχθούν μέσα από τη μελέτη, που θα εξελίσσονται, θα χρίζουν σε πολλά σημεία νομοθετικών παρεμβάσεων.

Αναφέρθηκα πριν σε αυθαίρετα στη γραμμή αιγιαλού και παραλίας. Δεν θέλω να αναφερθώ διεξοδικά και δεν είναι αυτός ο στόχος μου σήμερα. Απλά, με αφορμή αυτά που ειπώθηκαν πριν από λίγο από τους συλλόγους και με αφορμή τη συζήτηση που προηγήθηκε, θεωρώ ότι πρέπει να εστιάσουμε με αφορμή αυτό που συνέβη και δεν περιποιεί τιμή για κανέναν μας και είναι ευθύνη όλων μας, συνεργαζόμενοι μεταξύ μας γρήγορα, αποτελεσματικά και ολοκληρωμένα, πιλοτικά να ανταποκριθούμε σ' αυτό που έχει ανάγκη η περιοχή του Ματιού, η ευρύτερη και όχι μόνο. Αυτό θα είναι ένα πολύ χρήσιμο εργαλείο για την πολιτεία μας. Αυτά που διαχρονικά και για πολλές δεκαετίες καθυστέρησε και δεν έκανε, έχοντας ως παρενέργεια αυτή, με αφορμή την οποία συζητάμε σήμερα. Να είναι ένα μάθημα για όλους μας. Να συνθέσουμε τις θέσεις μας. Η όποια παρατήρηση βοηθάει στην κατεύθυνση του να είμαστε γρήγοροι κι αποτελεσματικοί και να βάλουμε τάξη στο χώρο και στα πράγματα.

Είμαστε ανοιχτοί και ό,τι βοηθάει, είμαστε έτοιμοι να το αποδεχτούμε. Για τα υπόλοιπα και για τις λεπτομέρειες θα τοποθετηθώ, κύριε Πρόεδρε, στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα συνεχίσουμε με τον Εισηγητή της Μειοψηφίας, το συνάδελφο Χρήστο Σπίρτζη. Κύριε Σπίρτζη, έχετε το λόγο για 10 λεπτά.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Εμείς, θα θέλαμε να καλωσορίσουμε την Πλειοψηφία στην πραγματικότητα. Δηλαδή, θέλουμε να καλωσορίσουμε και την Κυβέρνηση και τη Ν.Δ. στο «τι είναι Ελλάδα», «τι είναι χώρα», «ποια είναι τα προβλήματά της», ότι είναι μέλος της Ε.Ε. και εφαρμόζει την ευρωπαϊκή νομοθεσία.

Να την καλωσορίσουμε, γιατί μέχρι σήμερα, αφού υπήρχε μια συγκεκριμένη στάση από τη Ν.Δ. ως Αντιπολίτευση, για τον τρόπο που αντιμετωπίστηκε η τραγωδία στο Μάτι τη στιγμή του συμβάντος, στη συνέχεια το επέκτειναν αυτό και ήταν και για τον τρόπο που αντιμετωπίστηκε την άλλη μέρα, το τι έγινε. Επειδή και ο απολογισμός - και το ξέρετε πάρα πολύ καλά, γιατί σας τα έχουν πει δικοί σας άνθρωποι στην περιοχή - είναι πολύ πλούσιος, δεν έχει ξαναγίνει αυτό που έγινε στην περιοχή αυτή, ανεξάρτητα εάν οι κάτοικοι - και καλά κάνουν - έχουν τον πόνο τους, την καθημερινότητά τους, τις διεκδικήσεις τους, αυτά που έγιναν στη συγκεκριμένη καταστροφή, δεν έχουν ξαναγίνει σε άλλη φυσική καταστροφή, ποτέ στη χώρα μέσα σε αυτό το χρονικό διάστημα. Είτε αυτό αφορά τους ελέγχους στα κτίρια που έγιναν μέσα σε 3 με 4 μέρες, είτε τις αποζημιώσεις, το πρώτο βοήθημα, είτε τις απανωτές συνεχείς ρυθμίσεις και προσπάθειες των ίδιων των Υπουργών της Κυβέρνησης για να αντιμετωπίσουμε, όχι το γενικό πρόβλημα μόνο, αλλά και ειδικά τα προβλήματα των συμπολιτών μας, ακόμη κι αν αφορούσε έναν το πρόβλημα αυτό.

Εδώ, όμως, δεν έχουμε να συζητήσουμε με το σχέδιο νόμου που φέρνει η κυβέρνηση, την κύρωση της ΠΝΠ, τα προβλήματα των πολιτών της περιοχής. Εδώ έχουμε να συζητήσουμε το συγκεκριμένο πλαίσιο που φέρνετε στο Κοινοβούλιο. Δεν έχουμε να συζητήσουμε, δυστυχώς, ούτε για τα δασικά, δεν έχουμε να συζητήσουμε ούτε για τον τρόπο αδειοδότησης, δυστυχώς, ούτε για τον τρόπο που θα καλύπτονται οι πληγέντες, δυστυχώς, λέω και πάλι και καλό θα είναι στο πλαίσιο αυτό να έχουμε μια συνεργασία για να θεσμοθετηθούν πάγιες διαδικασίες σαν κι αυτές που έγιναν στην περιοχή ή και να βελτιωθούν για να συνοδεύουν όλες τις φυσικές καταστροφές, τον τρόπο λειτουργίας του κράτους.

Η αναγκαιότητα, όμως, αυτή, δεν μπορεί να μας οδηγεί σε λογικές έξω από το Σύνταγμα ή έξω από την ευρωπαϊκή νομοθεσία και θεωρώ ότι και μόνο με την τοποθέτηση της Προέδρου του Ελεγκτικού Συνεδρίου και τη γνωμοδότηση της ΕΑΑΔΗΣΥ που είναι τόμος ολόκληρος, τόσο για την εταιρεία που ιδρύεται όσο και για το Ειδικό Χωρικό από το Τεχνικό Επιμελητήριο Ελλάδος, δείχνει ότι το σχέδιο νόμου, κύριε Υπουργέ, δυστυχώς, δεν μπορεί να λειτουργήσει, δηλαδή οι προβληματισμοί που εκφράσαμε στην πρώτη ανάγνωση επαληθεύτηκαν δυστυχώς. Εμείς θα στηρίξουμε την όποια προσπάθεια κάνει η κυβέρνηση - απλοποίηση των διαδικασιών, του χρόνου, τη σύντμηση όλων αυτών που χρειάζονται - με πολύ καλή διάθεση, αλλά όταν τα λέγαμε ως προβληματισμό στην πρώτη ανάγνωση, ο κ. Χατζηδάκης μας απάντησε ότι δεν χρειάζεται να πάρουμε τη γνώμη της ΕΑΑΔΗΣΥ, ότι δεν υπάρχει πρόβλημα με τη διαφάνεια, γιατί μετέχει μέλος του Ελεγκτικού Συνεδρίου. Όχι, δεν θα μετέχει μέλος από το Ελεγκτικό Συνέδριο για να κάνει τη δουλειά που κάνει το Ελεγκτικό Συνέδριο, δεν μπορεί να μετέχει καν.

Επειδή μιλάμε για την Δυτική Αττική, είναι η πρώτη φορά σε όλο αυτό το χρόνο που έχουν περάσει δεκάδες νομοθετήματα για να αντιμετωπίσουμε τις συνέπειες που διαχωρίζεται η Ανατολική Αττική από την Δυτική. Πάντα η νομοθέτηση ήταν κοινή και για τις δύο περιοχές και τα προβλήματα, εάν θέλουμε να τα αντιμετωπίσουμε, είναι να ακολουθήσετε, εάν θέλετε, εμείς αυτό προτείνουμε, τη σειρά που εμείς είχαμε ακολουθήσει, δηλαδή να ακολουθήσει το σχέδιο νόμου για το πώς αντιμετωπίζουμε τις οικιστικές πυκνώσεις, για το πώς αντιμετωπίζουμε την οριοθέτηση των ρεμάτων, είναι η πρώτη φορά που ορίζεται βαθιά γραμμή ρέματος και έχει γίνει αναστολή σ’ ένα πλάτος 20 μέτρων δεξιά και αριστερά της βαθιάς γραμμής για να μπορούμε να το αντιμετωπίσουμε.

Εάν ακούσουμε, όμως, τα αιτήματα των πολιτών, να δείτε πόσο αντικρουόμενα είναι και το λέω και επειδή έχω συζητήσει πολλές ώρες μαζί τους, αλλά και για να βρούμε ένα τρόπο να έχουμε μια σύνθεση των απόψεων του πολιτικού συστήματος. Π.χ., η μια επιτροπή κατοίκων λέει να χτιστούν όλα τα σπίτια. Μπορούν να χτιστούν όλα τα σπίτια; Μπορεί, δηλαδή, κατά παρέκκλιση του Συντάγματος κ.λπ. να κλείσουμε όλοι τα μάτια και να πούμε ξαναφτιάχνουμε μια περιοχή όπως ήταν; Λέτε θα τηρηθούν κάποιες διαδικασίες. Είδα το πρώτο κείμενο που έστειλαν στο Τεχνικό Επιμελητήριο - ρίξτε του μια ματιά κ. Οικονόμου, είστε πολύ έμπειρος συνάδελφος, σαν μηχανικός λέω. Λένε οι κάτοικοι στο Μάτι «Δεν χρειάζεται, δεν έχουμε πρόβλημα στο οδικό δίκτυο». Να τρελαίνεσαι! Δεν υπάρχει πρόβλημα σε ένα οδικό δίκτυο που εγκλώβισε 400 αυτοκίνητα, τα οποία τα

βγάλαμε καμένα από τους δρόμους της περιοχής μόνο στο Μάτι και η περιοχή αυτή λέει, με το δικό τους σκεπτικό, δεν θέλω να κατηγορήσω κανέναν, ότι δεν έχει πρόβλημα!

Ο εκπρόσωπος από το Κόκκινο Λιμανάκι, ο κ. Φράγκος, μας είπε ότι έφταιγε η δίοδος. Δεν έφταιγε που κάποιος καταπάτησε ένα οικόπεδο και το περίφραξε.

Δηλαδή, ο ένας φορέας λέει ότι στο Κόκκινο Λιμανάκι φταίει η δίοδος και ένα δέντρο που ήταν μέσα στη μέση του δρόμου, στο Μάτι οι κάτοικοι και οι εκπρόσωποί τους λένε ότι δεν έχουμε πρόβλημα με το οδικό δίκτυο, μια χαρά είναι, και πάμε να κάνουμε έναν φορέα που θα συμμετέχουν όλοι αυτοί οι άνθρωποι, και δεν βάζουμε θέμα επί της αρχής, ειλικρινά σας μιλάω, ότι συνεδρίασαν οι κάτοικοι και έβγαλαν εκπροσώπους, πέντε τακτικούς και πέντε αναπληρωματικούς, πριν καν κατατεθεί το νομοσχέδιο. Δεν πειράζει. Να μην κρατούνται ούτε τα προσχήματα, δεν πειράζει, αρκεί όμως να βρούμε κάτι που θα μπορεί να «περπατήσει». Αλλά, με αυτό που έχουμε στα χέρια μας, θα κολλήσουν όλα.

Άκουσα και τον συνάδελφο από το Τεχνικό Επιμελητήριο - εγώ είμαι ηλεκτρολόγος μηχανικός, εσείς είσαστε πιο ειδικός στα ειδικά χωρικά και στα πολεοδομικά σχέδια - είναι δυνατόν να έχουμε πρόταση για προεδρικό διάταγμα, να έχουμε σύνταξη ΣΜΠΕ, σύνταξη Γεωτεχνικής Μελέτης, διαβούλευση δύο μήνες και δεν ξέρω τι άλλο απαιτείται, για να πάει στο Συμβούλιο της Επικρατείας και να έχουμε προεδρικό διάταγμα προκειμένου να έχουμε σχέδιο πόλεως. Πιστεύετε, λοιπόν, ότι όντως αυτά μπορούν να γίνουν; Αυτά μπορούν να γίνουν μόνο εάν δικαιώσουμε το Κ.Κ.Ε. και πούμε ότι έχει δίκιο το Κ.Κ.Ε., να βγούμε έξω από την Ε.Ε. και να τηρήσουμε ό,τι εθνική διαδικασία θέλουμε, έξω από το Κοινοτικό Δίκαιο, είτε αυτό αφορά την περιβαλλοντολογική νομοθεσία, είτε τις διαδικασίες, είτε οτιδήποτε άλλο, για να νομοθετήσουμε αυτό που έχετε φέρει.

 Αυτός είναι και ο λόγος που εμείς ζητάμε από την Κυβέρνηση πρώτον, να επεκταθεί το σχέδιο νόμου και στη Δυτική Αττική. Δεύτερον, συμφωνούμε με τις προτάσεις των κατοίκων να πάρουν μόνιμα χαρακτηριστικά και για τους πληγέντες και για τους εγκαυματίες - μας αρκεί η δέσμευσή σας γι’ αυτό - αλλά, για όλα τα υπόλοιπα, όπως ήταν το τιμολόγιο για τα κτίρια από πυρκαγιές που έχουν πληγεί, να πάρουν μόνιμα χαρακτηριστικά, όπως κάναμε και εμείς. Να μην αφήσουμε αυτή την τραγωδία να αφήσει θεσμικά ανοχύρωτη, τουλάχιστον, και από διαδικασίες τη χώρα.

 Και Βέβαια, να προσαρμοστεί η ΠΝΠ και το σχέδιο νόμου στις αιτιολογημένες ενστάσεις και του Ελεγκτικού Συνεδρίου και της ΕΑΑΔΗΣΥ. Να γίνει σύμφωνα με την κοινοτική Οδηγία, τόσο όσον αφορά το Ειδικό Χωρικό για το ΤΕΕ, τόσο όσον αφορά και την ΑΜΚΕ. Δηλαδή, επί της ουσίας, ζητάμε αλλαγή στους σκοπούς ΑΜΚΕ.

 Τελειώνοντας, κύριε Πρόεδρε, δεν μπορεί να καθυστερούν, όπως ακούσαμε, δημόσιες δομές με απίστευτη εμπειρία σε διαγωνισμούς, σε σχέδια και σε όλα αυτά. Οι δήμοι να μην μπορούν να ανταποκριθούν και να αναθέτουμε σε μια Μη Κερδοσκοπική Εταιρία, που δεν θα έχει ούτε έναν υπάλληλο, αυτά που καθυστερούν τα Υπουργεία. Δεν γίνονται αυτά τα πράγματα. Εκτός και αν θέλουμε να μεταβιβάσουμε τις ευθύνες που έχει η Κυβέρνηση ή οι Δήμοι, στους πολίτες που θα συμμετέχουν σε αυτή την ΑΜΚΕ και στους πέντε διευθυντές των Υπουργείων.

 Αν είναι αυτός ο λόγος, να το πούμε, να πετάμε ένα μπαλάκι και να κάνουμε μια ΑΜΚΕ για φυσικές καταστροφές, να τελειώνει αυτή η ιστορία, για να μην ακούγαμε και εμείς αυτά που ακούγαμε ένα χρόνο.

 Εμείς, πραγματικά, κάνουμε έκκληση, γιατί κατά την γνώμη μας, δεν είναι αυτή η υπόθεση και αυτό το σχέδιο νόμου ένα σχέδιο πολιτικής αντιπαράθεσης. Δεν πρέπει να είναι. Δεν πρέπει να συνεχίσουμε αυτό που έγινε τους προηγούμενους δώδεκα μήνες που ήμασταν Κυβέρνηση.

Κάνουμε έκκληση λοιπόν στην Κυβέρνηση να αλλάξει το σχέδιο νόμου, να κάνει τις απαραίτητες τροποποιήσεις και τροπολογίες για να επανέλθει στην πραγματικότητα της Ελλάδας - μια ευρωπαϊκή χώρα που τηρούνται πέντε πράγματα.

Να γίνει μια συζήτηση - δεν είναι ανάγκη να είναι και μέσα στην Επιτροπή - να είναι δημόσια, για το πώς πρέπει να αντιμετωπίσουμε τα συγκεκριμένα προβλήματα. Διότι πρέπει να είμαστε πολύ προσεκτικοί στο να μην καεί όλη η χώρα με τον τρόπο που θα το αντιμετωπίσουμε και το ξέρετε πολύ καλά αυτό.

 Θα περιμέναμε η κυβέρνηση να έχει ήδη τοποθετηθεί στην αρχή της συνεδρίασης, κ. Πρόεδρε, για να μπορούμε με χαρά, εάν έχει υιοθετήσει αυτές τις αλλαγές, να ψηφίσουμε ναι επί της αρχής, αλλά επιφυλασσόμαστε για να δούμε ποιες τροποποιήσεις θα γίνουν. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Περνάμε στον Ειδικό Αγορητή του ΚΙΝΑΛ. Ο κ. Ανδρέας Πουλάς αντικαθιστά τον κ. Γεώργιο Αρβανιτίδη.

 Κύριε Πουλά, θα μας πείτε τη θέση του κόμματός σας;

 **ΑΝΔΡΕΑΣ ΠΟΥΛΑΣ:** Ναι επί της αρχής.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι επί της αρχής.

 Ορίστε, έχετε το λόγο για μια μικρή παρέμβαση.

 **ΑΝΔΡΕΑΣ ΠΟΥΛΑΣ:** Δεν υπάρχει καμία αμφισβήτηση ότι η τραγωδία στο Μάτι συγκλόνισε την ελληνική κοινωνία, αφενός λόγω του μεγέθους της καταστροφής και αφετέρου διότι ανέδειξε με τρόπο δραματικό τις παθογένειες της δημόσιας διοίκησης και του συντονισμού των δράσεων της πολιτικής προστασίας.

 Το παρόν σχέδιο νόμου έρχεται να κυρώσει, με ισχύ νόμου, την Πράξη Νομοθετικού Περιεχομένου της 24ης Ιουλίου του 2019 για την πληγείσα περιοχή, που επιχειρεί να αντιμετωπίσει τους άμεσους κινδύνους που υφίστανται για τους κατοίκους και το οικιστικό και φυσικό περιβάλλον.

 Κανείς δεν θα μπορούσε να αρνηθεί την ανάγκη απομάκρυνσης των απορριμμάτων και αποβλήτων που είναι επικίνδυνα για την ασφάλεια και την υγεία των πολιτών ή που συνιστούν εστία κινδύνου για μελλοντική φυσική καταστροφή. Κανείς δεν μπορεί να αντιταχθεί στην ανάγκη αποξήλωσης αμιάντου και διαφύλαξης του περιβάλλοντος, ούτε φυσικά στην ανάγκη εγρήγορσης και άμεσης αντίδρασης των συναρμόδιων υπουργείων για να επιτύχουμε το επιθυμητό αποτέλεσμα το γρηγορότερο δυνατό. Άλλωστε το περιεχόμενο του υπό συζήτηση σχεδίου νόμου απολαμβάνει την αποδοχή των πυρόπληκτων, καθώς ήδη συζητήθηκε με αντιπροσωπεία τους και από τους συμμετέχοντες φορείς που παρευρέθησαν στην Επιτροπή.

 Εν τούτοις θα ήθελα να επιστήσω την προσοχή στο ζήτημα της σύστασης της αστικής μη κερδοσκοπικής εταιρίας, η οποία στοχεύει στην προώθηση των σχετικών δράσεων για την αποκατάσταση και ανάπλαση των πληγεισών περιοχών. Η εν λόγω αστική μη κερδοσκοπική εταιρία συστήνεται με βάση τις διατάξεις του αστικού κώδικα, έχει σωματειακό χαρακτήρα και συνιστά νομικό πρόσωπο ιδιωτικού δικαίου. Με άλλα λόγια η αστική αυτή εταιρία έρχεται να αντικαταστήσει το δημόσιο στο ρόλο που πρέπει να επιτελέσει στη συγκεκριμένη πολύπαθη περιοχή.

 Μέχρι σήμερα η εμπειρία από τη σύσταση αντίστοιχων μη κερδοσκοπικών εταιριών για την ανάθεση και ανάληψη έργου κοινωφελούς χαρακτήρα και την υλοποίηση δράσεων δημόσιου συμφέροντος, δεν έχει να επιδείξει επιτυχίες. Αντίθετα, τέτοιου είδους εταιρείες συνθλίβονται στα γρανάζια της γραφειοκρατίας, της υπολειτουργίας, της υποχρηματοδότησης και της αδιαφάνειας. Στη χώρα μας σε επίπεδο τοπικό, Νομαρχιών και Δήμων, μπορούν να αναζητηθούν παραδείγματα, όπως υπήρχε το παράδειγμα της μη κερδοσκοπικής εταιρίας «Οδυσσέας» στην Νομαρχιακή Αυτοδιοίκηση Πειραιά, η οποία είχε αναλάβει τη δράση για την καταπολέμηση των ναρκωτικών ή ακόμα ο φορέας που δημιούργησε η κυβέρνηση Καραμανλή με επικεφαλής τον Πέτρο Μολυβιάτη για την αποκατάσταση των ζημιών από τις πυρκαγιές στην Ηλεία και εν γένει στην περιοχή της Πελοποννήσου.

Αντιλαμβάνομαι την πρόθεση να διασφαλιστεί η εύρυθμη και αποτελεσματική λειτουργία του νομικού αυτού προσώπου, με τη συμμετοχή εκπροσώπων των κατοίκων και υπηρεσιακών στελεχών του Γενικού Λογιστηρίου του Κράτους και Υπουργείων, καθώς και του ΤΕΕ και της Περιφέρειας Αττικής και των όμορων Δήμων. Οι καλές προθέσεις όμως δεν συνοδεύονται πάντοτε από επιτυχή αποτελέσματα, όπως η εμπειρία μέχρι σήμερα μας διδάσκει. Ιδίως όταν ο τρόπος λειτουργίας της εταιρίας, ο οργανισμός εσωτερικής λειτουργίας της, ο αριθμός των απασχολουμένων σε αυτή και το κεφάλαιο που θα διαχειριστεί η εταιρία δεν έχουν προσδιοριστεί με σαφήνεια μέχρι σήμερα. Επίσης, το γεγονός ότι η διάρκεια της εταιρίας ορίζεται ετήσια είναι ένα ζήτημα προς συζήτηση.

Γνωρίζοντας τους ρυθμούς λειτουργίας και συντονισμού των διαφόρων κρατικών φορέων, θεωρώ ότι ο χρόνος που προβλέπεται είναι εξαιρετικά φιλόδοξος και δύσκολα θα τηρηθεί. Αν δεν αποφασίστηκε η ετήσια διάρκεια μόνο για επικοινωνιακού λόγους, θα πρέπει να προβλεφθεί πιο ρεαλιστικό χρονοδιάγραμμα υλοποίησης των σκοπών της.

Επισημαίνω ότι το νέο χωροταξικό σχέδιο της Ανατολικής Αττικής δεν αποτελεί απλή υπόθεση. Πρόκειται για διαπιστωμένα και χρόνια προβλήματα που αποκαλύπτουν παθογένειες και λάθη που συνέβαλαν στην έκταση των καταστροφικών πυρκαγιών του 2018, όπως, για παράδειγμα, κρίσιμες ελλείψεις προσπελασιμότητας, ανεπαρκές κυκλοφοριακό δίκτυο, έλλειψη κοινόχρηστων χώρων, αυθαίρετη καταπάτηση αιγιαλού και αυθαίρετη δόμηση σε ρέματα, μικρό μέγεθος γεωτεμαχίων στην περιοχή και κατακερματισμένη ιδιωτική ιδιοκτησία. Έλλειψη πολεοδομικού ελέγχου, με αποτέλεσμα να έχουν σχηματιστεί άναρχα οικισμοί με πολεοδομικές και οικιστικές στρεβλώσεις.

Τα σοβαρά αυτά προβλήματα, παρόμοια, των οποίων, υπάρχουν σε πολλές περιοχές της χώρας, δεν μπορούν να επιλυθούν εν τάχει για επικοινωνιακούς λόγους. Αν όμως παραχθεί τελικά επιτυχές το αποτέλεσμα, αυτό θα αποτελέσει και το μπούσουλα για άλλες περιοχές της χώρας που παρουσιάζουν παρόμοια πολεοδομικά και οικιστικά χαρακτηριστικά με το Μάτι, κάτι που θα έχει πολλαπλά οφέλη για το σύνολο της χώρας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Επειδή έκανε μια αναφορά ο κ. Σπίρτζης στο Κ.Κ.Ε., μην τυχόν και δικαιωθούμε και επειδή έχει πολύ μεγάλο άγχος μην τυχόν φύγουμε από το ευρωπαϊκό πλαίσιο προστασίας, να πούμε ότι οι ευρωενωσιακές πολιτικές και στον τομέα της χωροταξίας και στον τομέα της πολιτικής προστασίας και στην πολιτική γης, είναι αυτές που δημιούργησαν καταστάσεις που οδήγησαν σε τέτοιου είδους καταστροφές. Είναι αυτή η πολιτική που σε σχετική ερώτηση Ευρωβουλευτών του Κ.Κ.Ε. απάντησε η Κομισιόν ότι δεν θεωρεί επιλέξιμες τις δαπάνες για την αποζημίωση των πληγέντων. Αυτό είναι το ευρωενωσιακό πλαίσιο, για το οποίο αγχώνεται ο κ. Σπίρτζης, μη ξεφύγουμε.

Σε σχέση με τα υπόλοιπα, θεωρώ ότι ήταν χρήσιμη η ακρόαση των φορέων, γιατί αναδείχτηκαν τα προβλήματα για μια ακόμη φορά που αντιμετωπίζουν οι κάτοικοι της περιοχής και όσον αφορά τις αποζημιώσεις, οι οποίες, όλο αυτό το διάστημα δόθηκαν με το σταγονόμετρο και όσον αφορά στις άδειες επισκευής και επανακατασκευής και το ζήτημα με τα δασικά και φυσικά με μια σειρά από άλλα ζητήματα, όπως με τις κατεδαφίσεις που έχουν γίνει γύρω στις 100 κατεδαφίσεις μέχρι σήμερα και μάλιστα, αυτές ή έχουν γίνει «εθελοντικά από ορισμένες κατασκευαστικές εταιρείες, είτε τις έχουν αναλάβει οι ίδιοι οι πληγέντες και θυμίζω ότι από την κατεδάφιση εξαρτώνται και μια σειρά άλλοι παράγοντες.

Αυτά τα προβλήματα, ένα και πλέον χρόνο μετά, παραμένουν στο ακέραιο και δεν αντιμετωπίζονται ούτε με την Πράξη Νομοθετικού Περιεχομένου, η έκδοση, της οποίας, υπαγορεύθηκε κυρίως από λόγους επικοινωνιακούς, ένα χρόνο μετά την καταστροφή. Φυσικά, δεν αντιμετωπίζεται και με τις άλλες διατάξεις, με το άλλο άρθρο του νομοσχεδίου που αφορά κυρίως τη συγκρότηση αυτής της αστικής, μη κερδοσκοπικής εταιρίας. Θεωρούμε ότι η φιλοσοφία του νομοσχεδίου είναι η μετάθεση της ευθύνης του κράτους και της κεντρικής διοίκησης, αφενός σε μια εταιρεία μη κερδοσκοπική, προκειμένου να

αντιμετωπιστούν τα πολύ σοβαρά προβλήματα που υπάρχουν και αφετέρου, όσον αφορά το ειδικό χωρικό σχέδιο, στο ΤΕΕ και όλα αυτά, στο όνομα της επιτάχυνσης των διαδικασιών.

Θεωρούμε ότι η ταχύτητα στην επίλυση των προβλημάτων των κατοίκων δεν είναι, ούτε ήταν ποτέ ζήτημα στενά διαδικαστικό ή τεχνικό. Κατά τη γνώμη μας, είναι ζήτημα πολιτικό, είναι ζήτημα πολιτικής βούλησης και είναι ζήτημα εξασφάλισης των αναγκαίων χρηματοδοτήσεων και κονδυλίων για να αντιμετωπιστούν αυτά ακριβώς τα προβλήματα και αυτή η πολιτική βούληση και η αποφασιστικότητα δεν υπήρχε ούτε από την προηγούμενη κυβέρνηση του ΣΥ.ΡΙΖ.Α., δεν υπάρχει ούτε από τη σημερινή, γιατί αυτά τα προβλήματα που περιέγραψαν και οι φορείς δεν αντιμετωπίζονται με το νομοσχέδιο της κυβέρνησης.

Βεβαίως, επειδή ακριβώς οι φορείς, οι κάτοικοι, στην απελπισία τους και επειδή έχουν διαψευσθεί από την πολιτική του Κράτους και των κυβερνήσεων, προσβλέπουν, ίσως ως τελευταία ελπίδα, σε αυτή την εταιρεία ότι κάτι μπορεί να αλλάξει, εμείς κρατάμε πολύ μικρό καλάθι και συμβουλεύουμε να κρατάνε και αυτοί πολύ μικρό καλάθι, αν και εκφράστηκε προβληματισμός και ερωτηματικά για το πώς θα λειτουργεί αυτή η εταιρεία. Εμείς δεν πιστεύουμε ότι η συγκρότηση αυτής της εταιρείας θα λύσει αυτά τα προβλήματα, ίσα-ίσα θα τα περιπλέξει ακόμη περισσότερο, γιατί, επαναλαμβάνω, ότι στην ουσία μιλάμε για μία μετάθεση της ευθύνης που πρέπει να έχει το Κράτος, η κεντρική διοίκηση και τα αρμόδια υπουργεία και αυτό που μας προβληματίζει περισσότερο είναι αυτό που ειπώθηκε και από τον Εισηγητή, σήμερα, της κυβερνητικής πλειοψηφίας, ότι εδώ μιλάμε για ένα σχέδιο με ένα πιλοτικό χαρακτήρα και με την πρόθεση αυτό το σχέδιο να γενικευτεί και να εφαρμοστεί και σε άλλες παρόμοιες περιπτώσεις, Δηλαδή έτσι θα αντιμετωπίζονται από δω και πέρα οι όποιες πιθανές - μακάρι να μην υπάρχουν - καταστροφές; Δηλαδή τα ειδικά χωρικά σχέδια θα τα αναλαμβάνει το Επιμελητήριο και οι όποιες υποδομές, τα οποία πρέπει να γίνουν, θα τα αναλαμβάνει μία αστική εταιρεία; Αυτό είναι το σχέδιο; Γιατί αν είναι αυτό το σχέδιο και εδώ μιλάμε για μία πιλοτική εφαρμογή που θα γενικευθεί το επόμενο διάστημα, αυτό είναι κατά τη γνώμη μας πολύ επικίνδυνο, πάρα πολύ επικίνδυνο.

Στην ουσία λοιπόν διαχέεται η ευθύνη, μετακυλίεται σε αυτή την εταιρεία να διαχειριστεί έναν ειδικό λογαριασμό, που ακόμη δεν έχουμε πάρει απάντηση τι ποσά έχει να διαχειριστεί. Είχε δεσμευτεί το Υπουργείο και ο Υπουργός ότι θα δοθεί απάντηση τι γίνεται με τον ΕΝΦΙΑ και αν η απαλλαγή των κατοίκων από την καταβολή ΕΝΦΙΑ για πέντε χρόνια θα γίνει μέσα από τον ειδικό λογαριασμό. Για αυτό το θέμα δεν έχουμε πάρει ακόμη απάντηση, το οποίο σημαίνει ότι δεν έχουμε πάρει ακόμα απάντηση ποιό είναι το ποσό που έχει μείνει στον ειδικό λογαριασμό, προκειμένου να διαχειριστεί αυτή η εταιρεία και φυσικά με αρμοδιότητες εκτεταμένες και με διαδικασίες, οι οποίες είναι διαδικασίες αμφιλεγόμενες. Το είπε μάλιστα και η εκπρόσωπος του Ελεγκτικού Συνεδρίου σε σχέση με τον προσυμβατικό έλεγχο και το τι πρέπει να γίνει.

Κατά συνέπεια, υπάρχουν και πολιτικά προβλήματα σε αυτό το νομοσχέδιο, υπάρχουν και ερωτήματα. Ένα ερώτημα, για παράδειγμα, που είχαμε θέσει, είναι για ποιο λόγο προβλέπεται στο νομοσχέδιο αυτή η κατηγοριοποίηση στους εγκαυματίες, Εμείς θεωρούμε ότι η σωστή πρόβλεψη που πρέπει να υπάρχει για την περίθαλψη, τη μέριμνα, πρέπει να γίνει αποκλειστικά χωρίς λογικές κατηγοριοποίησης. Είχαμε ρωτήσει τι εννοεί η Κυβέρνηση, όταν υπάρχει στο νομοσχέδιο αυτή η λέξη «κατηγοριοποίηση» και φυσικά τα άλλα ερωτήματα για τον προσυμβατικό έλεγχο, τον ΕΝΦΙΑ, τα ποσά που μένει να διαχειριστεί ο ειδικός λογαριασμός και ούτω καθεξής και περιμένουμε απάντηση.

Όμως, το ζήτημα, επαναλαμβάνω, το πολιτικό πρόβλημα, είναι αυτό που ανέφερα. Είναι η εφαρμογή ενός σχεδιασμού, ο οποίος μεταθέτει την ευθύνη και το ακόμη χειρότερο ότι αυτό προβλέπεται ως πιλοτική εφαρμογή για άλλες παρόμοιες τέτοιες καταστάσεις.

Για αυτά τα ζητήματα, κύριε Πρόεδρε, εμείς περιμένουμε διευκρινίσεις και στην Ολομέλεια θα τοποθετηθούμε ακόμη πιο αναλυτικά. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο συνάδελφος κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Στην πρώτη εισήγηση μας αναφερθήκαμε αναλυτικά στο άρθρο 1 και στο άρθρο 2 του νομοσχεδίου, με τις αμφιβολίες και με τις προτάσεις μας. Με βάση όλα αυτά που έχουν ακουστεί μέχρι τώρα, εάν καταλάβαμε καλά, τα χρήματα που έχει στη διάθεσή του το «Μάτι Ξανά» είναι της τάξης των 38 εκατομμυρίων. Θυμίζουμε πως για τις πυρκαγιές στην Ηλεία συγκεντρώθηκαν 208 εκατομμύρια, τα οποία με τους τόκους έγιναν 215 εκατομμύρια. Έως ότου έκλεισε η επιτροπή για την Ηλεία, δαπανήθηκαν 97 εκατομμύρια, σύμφωνα με δηλώσεις του κυρίου Στουρνάρα. Απέμειναν 118 εκατομμύρια ευρώ, τα οποία υπήχθησαν στο Πρόγραμμα Δημοσίων Επενδύσεων από το 2012 για να χρηματοδοτηθούν συναφή έργα.

Το 2012, είχαν επιμεριστεί 47,5 εκατομμύρια στις περιφέρειες, ως ακολούθως: Περιφέρεια Δυτικής Ελλάδας 24,7 εκατομμύρια, Περιφέρεια Πελοποννήσου 15,8 και Περιφέρεια Στερεάς Ελλάδας 7 εκατομμύρια. Αναφέρεται σε δημοσιεύματα ότι το 2018 είχαν απομείνει περίπου 45 εκατομμύρια, που κατευθύνθηκαν σε έργα υποδομών.

Απ' ό,τι είδαμε στις καταστάσεις του πορίσματος που συντάχθηκε για το Ταμείο Μολυβιάτη το 2013, από την Ειδική Μόνιμη Επιτροπή Προστασίας Περιβάλλοντος, μεγάλο μέρος δόθηκε για έργα οδοποιίας ανά την Πελοπόννησο, αντιπλημμυρικά, γέφυρες και άλλες υποδομές. Εξ ου και πολλά δημοσιεύματα λένε ότι το Ταμείο Μολυβιάτη κατέληξε να γίνει λάμπες και δρόμοι. Από το κεφάλαιο του ταμείου, τα 132,5 εκατομμύρια δόθηκαν για οικιστική αποκατάσταση. Ελπίζουμε να μη συμβεί το ίδιο και με το Μάτι.

Όσον αφορά τα 38 εκατομμύρια που, απ' ότι καταλάβαμε, είναι διαθέσιμα για το Μάτι. Ίσως αρκετοί θεωρήσουν ότι το ποσό αυτό είναι αρκετά μεγάλο και μπορεί να καλύψει πολλές ανάγκες.

 Ας δούμε τώρα ενδεικτικά κόστη και ανάγκες, αν και μέρος αυτών θα καλυφθούν από το κράτος, όπως οι αποζημιώσεις για νεκρούς και τραυματίες, η βελτίωση του οδικού δικτύου κ.λπ..

Έχουμε 102 νεκρούς. Υπάρχει ήδη αγωγή για το Μάτι που διεκδικεί έως και 1,5 εκατομμύρια, ανά νεκρό. Οι αποζημιώσεις που δόθηκαν στην Ηλεία για νεκρούς ήταν περίπου 150.000, ανά θύμα.

Έχουμε 148 τραυματίες. Οι ανάγκες τους καλύπτονται από το κράτος, βέβαια. Δεν ξέρουμε εάν θα μπορούσαν, όμως, να διεκδικήσουν αποζημιώσεις ή κάποια άλλα ποσά ενίσχυσης, για παράδειγμα, 500 ευρώ για 20 χρόνια, θα ήταν 1,5 εκατομμύρια.

Ας μη ξεχνάμε ότι στη νέα Υόρκη ακόμη αποζημιώνονται κάτοικοι και διασώστες για την έκθεσή τους σε ρύπους, μετά την πτώση των δίδυμων πύργων και τις συνέπειές τους στην υγεία τους. Ελπίζουμε να μην δημιουργηθούν προβλήματα εδώ από τους ρύπους της πυρκαγιάς: βενζόλη και αμίαντο κ.λπ. στο έδαφος, την ατμόσφαιρα και τα υπόγεια ύδατα. Κατά την άποψή μας, αυτό που έκανε η κυβέρνηση είναι έγκλημα, το ότι άφησε τον κόσμο να περιφέρεται αμέσως μετά την πυρκαγιά εκεί και να καθαρίζει, ενώ υπήρχαν πολλές προειδοποιήσεις ειδικών.

Εξίμισι χιλιάδες σπίτια. Υπολογίζεται ότι περίπου 2.500 κάηκαν και 4.000 έχουν σοβαρές ζημιές. Οι ασφάλειες έδωσαν, ήδη, 34,5 εκατομμύρια για 835 αιτήματα, για ζημιές σε κτίρια που ήταν ασφαλισμένα, με μέση αποζημίωση τα 41.000 ευρώ. Αυτό αποτελεί, ίσως, το 13% των κτιρίων. Συνεπώς, οι ανάγκες για αποζημιώσεις ίσως να είναι έξι ή επτά φορές περισσότερες από αυτό το ποσό. Εάν υπολογιστεί εδώ ένα μέσο ποσό 100.000 ευρώ, ανά σπίτι, από 2.500 καμένα σπίτια και 40.000 ευρώ, για το καθένα από τα 4000 με ζημιές, το ποσό μπορεί να φτάσει και τα 400 εκατομμύρια.

Το ποσό είναι τεράστιο και φυσικά δεν υπάρχει στο ταμείο της πρωτοβουλίας.

Να σημειωθεί ότι ήδη η συνδρομή που εξήγγειλε το Υπουργείο είναι 500 € / τ.μ., μέχρι 75.000 ευρώ και αναμένεται να υποβληθούν έως 3.500 αιτήσεις. Άρα, πρόκειται για μια σημαντική δαπάνη, που διπλασιάστηκε ήδη και δεν ξέρουμε εάν επαρκεί.

Κτίρια δημοσίων υπηρεσιών και κοινόχρηστα κτίρια, σε περίπτωση που υπάρχουν ελλείψεις ή γίνουν προσθήκες για αναβάθμιση. Η ανοικοδόμηση ενός σχολείου κοστίζει περίπου 500.000 ευρώ, σύμφωνα με ένα πρόσφατο ΣΔΙΤ. Ένα μεγάλο πολιτιστικό κέντρο μπορεί να υπερβεί και τα 20 εκατομμύρια, αναλόγως των εγκαταστάσεων που έχει, για παράδειγμα, το αντίστοιχο κτίριο στο Ηράκλειο Κρήτης. Ένα δημαρχείο μπορεί να φτάσει τα 21 εκατομμύρια, για παράδειγμα, το Δημαρχείο της Αγίας Παρασκευής. Ένα αθλητικό κέντρο μπορεί να φτάσει τα 1,5 εκατομμύρια και παραπάνω, ανάλογα με τις εγκαταστάσεις, για παράδειγμα αυτό της Νεάπολης Λακωνίας ή το αθλητικό και πολιτιστικό κέντρο Νέας Μάκρης, του οποίου το κόστος βέβαια δεν γνωρίζουμε.

Βελτιώσεις και ανακατασκευή υποδομών. Η οδοποιία μπορεί να φτάσει μέχρι και τα 5 εκατομμύρια, με βάση, για παράδειγμα, την ανακαίνιση του δικτύου του Δήμου Αχαρνών, στο οποίο δόθηκαν 3 εκατομμύρια για 6,7 χιλιόμετρα, εάν θυμάμαι καλά ή 1 εκατομμύριο για 3,5 χιλιόμετρα ή 1,1 εκατομμύρια για παραλιακούς πεζόδρομους στο Μαρκόπουλο.

Δασοπυρόσβεση, έως τρία εκατομμύρια ευρώ, εάν μιλάμε για πρότυπες εγκαταστάσεις, όπως οι Ολυμπιακές στον παρακείμενο Σχοινιά, που δεν λειτουργούν, βέβαια. Δυστυχώς, δεν λειτουργούν.

 Αντιπλημμυρικά. Αυτά, μπορούν να φτάσουν έως και δέκα εκατομμύρια ευρώ, με κριτήριο τη Μάνδρα και την Πάρνηθα, μετά τις πυρκαγιές.

Σε αυτές τις τιμές, θα πρέπει να συμπεριλάβουμε το ενδεχόμενο κακοδιαχείρισης, σπατάλης ή απάτης που θα μειώσουν το ποσό που θα φτάσει στον προορισμό του. Είναι μοιραίο να συμβεί, με βάση τόσο την Ελληνική όσο και τη διεθνή εμπειρία. Επομένως, η Κυβέρνηση πρέπει να προσέξει πάρα πολύ. Επίσης, όλα όσα αναφέραμε στην πρώτη εισήγηση μας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Θα συνεχίσουμε με τον Ειδικό Αγορητή του ΜέΡΑ25. Κύριε Λογιάδη, πριν ξεκινήσετε πείτε μας τι ψηφίζετε, επί της αρχής.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Επί της αρχής, βεβαίως, τοποθετούμεθα θετικά και στην Ολομέλεια μετά θα τοποθετηθούμε επί των θεμάτων, αναλυτικά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Άρα, ψηφίζετε «ναι» επί της αρχής. Ωραία, έχετε το λόγο.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ. Κύριε πρόεδρε, συγχαρητήρια για τη διαδικασία αυτή που κάναμε ως Επιτροπή, να προσκαλέσουμε για πρώτη φορά στη Βουλή των Ελλήνων, όπως είπατε, τους τοπικούς φορείς για να ακούσουμε τη γνώμη τους και τις προτάσεις τους. Θα ήθελα να αναδείξω, από τη δικιά μου μεριά, μια παράλειψη ή να κάνω μια φιλολογική ερώτηση. Γιατί δεν καλέσαμε την καθ’ ύλην αρμόδια δασική υπηρεσία να τοποθετηθεί στα θέματα αυτά;

Θα ήθελα να ευχαριστήσω, με την ευκαιρία αυτή, όλους τους χορηγούς που προσέφεραν πολύτιμη οικονομική βοήθεια, π.χ. το Ίδρυμα Λάτση, φορείς, πολίτες και θα ήθελα, παράλληλα, να τονίσω και να ευχαριστήσω όλους τους εθελοντές. Άτομα, οργανώσεις, ομάδες που με αυταπάρνηση και κίνδυνο της ζωής τους και της περιουσίας τους, βοήθησαν τους συνανθρώπους μας, εκείνη την καταστροφική ημέρα και θα τους ξαναχρειαστούμε και θα είναι πάλι δίπλα μας.

Όπως ειπώθηκε και από ορισμένους φορείς, σήμερα και την προηγούμενη φορά που τοποθετήθηκαν, πρέπει να θεσμοθετήσουμε συγκεκριμένες διαδικασίες, που θα εφαρμόζονται κάθε φορά που θα έχουμε τέτοια καταστροφικά φαινόμενα. Πόσο γρήγορα θα αντιδράσουμε, πως, τι πρέπει να γίνει, ποιος θα κάνει τι. Ένα εγχειρίδιο, άρα ακριβής καθορισμός αρμοδιοτήτων για κάθε τέτοια περίπτωση. Γρήγορη αποζημίωση θυμάτων, συγκεκριμένοι τρόποι αντιμετώπισης, πάντα, βέβαια, με γνώμονα τους ανθρώπους και την προστασία του περιβάλλοντος.

Ένα άλλο θέμα που θα ήθελα να αναφέρω, είναι γνωστό βέβαια, κυρίως για το ΤΕΕ που λέγαμε, είναι ότι πολλοί συνάνθρωποί μας δεν μπορούν να περπατήσουν, είναι σε αμαξίδια. Πρέπει η Πολιτεία και το ΤΕΕ, να μην ξεχάσουμε να προβλέψουμε για αυτούς τους ανθρώπους προσβασιμότητα, ευελιξία. Είναι άνθρωποι, που είτε λόγω ηλικίας είτε λόγω ειδικών καταστάσεων, δεν μπορούν να περπατήσουν και θα πρέπει στις μελέτες να συμπεριληφθεί και αυτό το πράγμα. Η προσβασιμότητα για όλους είναι ένα θέμα ανθρωπιστικό.

Τώρα, θα ήθελα να τονίσω στο θέμα αυτό, για την πυρκαγιά στο Μάτι, ότι αυτή τη στιγμή, εξ όσων γνωρίζω, διώκονται, άδικα κατά τη γνώμη μας, 10 αξιωματικοί πυροσβέστες. Αυτοί φταίνε για την καταστροφή; Πραγματικά, θα ήθελα να το τονίσω το θέμα αυτό. Περαιτέρω, τα πυροσβεστικά οχήματα είναι παλιά. Η κατανομή του προσωπικού και η εκπαίδευσής τους ελλιπής, θεωρώ, με ευθύνη της Πολιτείας. Ο σχεδιασμός και ο συντονισμός με την τοπική αυτοδιοίκηση πρέπει να γίνει πιο αποτελεσματικός.

Θα ήθελα να κλείσω με μια ερώτηση φιλολογικού χαρακτήρα. Τι μπορούμε, τι πρέπει να κάνουμε ως Πολιτεία, για την αποτελεσματικότερη πρόληψη και καλύτερη μελλοντική αντιμετώπιση τέτοιων καταστροφών; Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Λιάκος Ευάγγελος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ακτύπης Διονύσιος, Χατζηβασιλείου Αναστάσιος (Τάσος), Δούνια Παναγιώτα (Νόνη), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Ξενογιαννακοπούλου Μαριλίζα, Νοτοπούλου Αικατερίνη (Κατερίνα), Σκουρολιάκος Πάνος, Σαντορινιός Νεκτάριος, Ξανθός Ανδρέας,, Σπίρτζης Χρήστος, Φάμελλος Σωκράτης, Πουλάς Ανδρέας, Κεγκέρογλου Βασίλειος, Κατρίνης Μιχαήλ, Πανάς Απόστολος, Παπαναστάσης Νικόλαος, Γκιόκας Ιωάννης, Κατσωτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Περνάμε στους συναδέλφους που έχουν ζητήσει το λόγο, ξεκινώντας από τον συνάδελφο κ. Αποστόλου. Έχετε τον λόγο για 5 λεπτά.

**EYAΓΓΕΛΟΣ ΑΠΟΣΤΟΛΟΥ:** Κύριε Πρόεδρε, για το Μάτι, θα ζητήσω για μια ακόμη φορά συγνώμη από τους συγγενείς των νεκρών και τους πληγέντες. Στην Ολομέλεια θα πω περισσότερα.

Θα ξεκινήσω, όμως, σήμερα, την παρέμβασή μου με ένα ερώτημα προς την πολιτική ηγεσία για να απαντήσει, καταλαβαίνω ότι σήμερα δεν είναι εύκολο, αλλά τουλάχιστον στην Ολομέλεια, θα περιμένω, ένα ερώτημα που έχει σχέση με την δασοπυρόσβεση, γιατί μπορεί να μην μας δοθεί ξανά η δυνατότητα, με τη λήξη της αντιπυρικής περιόδου να συζητήσουμε το συγκεκριμένο θέμα.

Βρισκόμαστε, λοιπόν, αυτή την ώρα κάπου προς το τέλος και μακάρι να έχει τελειώσει η αντιπυρική περίοδος εδώ. Προχθές, ο Γενικός Γραμματέας της Πολιτικής Προστασίας άφησε με τη τοποθέτησή του, ανοιχτό το ζήτημα της επανεξέτασης της δασοπυρόσβεσης. Θέλω να σας ρωτήσω, έχετε εσείς ενημερωθεί ως συναρμόδιος; Διότι, όπως αντιλαμβάνεστε, το συγκεκριμένο θέμα πρέπει να έχει τη δική σας άποψη, τη δική σας προσέγγιση. Θα περιμένω.

Η δασοπροστασία, ως πρόβλημα, πάντα απασχολούσε την Ελληνική Βουλή, γι' αυτό και ιδιαίτερα σε δύσκολες περιόδους την απασχολούσε, όπως για παράδειγμα το 1993 συνέστησε ειδική διακομματική επιτροπή, η οποία κατέληξε σε ένα ομόφωνο πόρισμα για την δασοπροστασία, πυροπροστασία. Βέβαια, οι κυβερνήσεις δεν το ακολούθησαν, μπήκε στα συρτάρια των Υπουργείων και ξεχάστηκε. Το 1998, επειδή τα προβλήματα ήταν πάρα πολύ μεγάλα, η τότε κυβέρνηση του ΠΑ.ΣΟ.Κ. μετέφερε την ευθύνη της δασοπυρόσβεσης στην πυροσβεστική υπηρεσία, αποξενώνοντας ουσιαστικά τη δασική υπηρεσία και την τοπική κοινωνία από τις διαδικασίες και θα σας εξηγήσω πώς καταλήξαμε να ασχοληθεί με το συγκεκριμένο πρόβλημα.

Βεβαίως, το αποτέλεσμα ήταν γνωστό. Η χώρα μας βίωσε μεγάλες καταστροφές από απώλειες ανθρώπινων ζωών, όπως οι περιπτώσεις της Ηλείας, ιδιαίτερα οι περιπτώσεις που μας απασχόλησαν αυτές τις μέρες, στο Μάτι και βεβαίως ανάλογες επιπτώσεις υπήρξαν με τις καταστροφές εκατομμυρίων στρεμμάτων δασών.

Το χειρότερο όμως όλων ήταν αυτό που σας είπα, ότι η μεταφορά αυτή οδήγησε στην έξοδο της δασικής υπηρεσίας και της τοπικής κοινωνίας. Δεν υπάρχει ιστορικό προηγούμενο, ο φυσικός, ο διαχειριστής του φυσικού οικοσυστήματος, όταν καταστρέφεται, αυτός να απουσιάζει. Δηλαδή, καταστρέφονταν το σπίτι του και ο δασάρχης απουσιάζει. Αυτό ήταν το αποτέλεσμα. Έπαψαν να λειτουργούν στη δασοπυροπροστασία δύο βασικοί παράγοντες. Η πρόληψη και η έγκαιρη παρέμβαση.

Επειδή εκείνη την περίοδο, ειδικά, δεν είχε προετοιμαστεί η διάδοχος κατάσταση και η πυροσβεστική υπηρεσία, εκ των πραγμάτων, δεν θα μπορούσε να γνωρίζει το συγκεκριμένο αντικείμενο. Άλλο είναι μια επέμβαση σε ένα στατικό ακίνητο που καίγεται και άλλο μια επέμβαση στη φύση, όπου είναι πάρα πολλοί οι παράγοντες που υπεισέρχονται για να μπορείς να αντιμετωπίσεις θετικά. Άφησε λοιπόν, εκ των πραγμάτων, η πυροσβεστική υπηρεσία την πυρόσβεση στα εναέρια μέσα. Ενώ λοιπόν παλιά, αυτό που ξέρουμε όλοι ότι συνέβαινε στην επαρχία, όταν είχαμε φωτιά, χτυπούσαν οι καμπάνες και έτρεχαν οι κάτοικοι της περιοχής με αξίνες, φτυάρια και έσβηναν τη φωτιά, τώρα τι έχουμε; Τώρα, έχουμε φτάσει σε ένα σημείο, όπου σταδιακά σιγά-σιγά ήρθε αυτό, όπου όλοι πλέον μόλις εκδηλώνεται φωτιά στο δάσος, όλοι στρέφουν τα βλέμματα στον ουρανό και περιμένουν πότε θα βρέξουν τα επίγεια τα εναέρια μέσα και δεν είναι μόνο αυτό. Έχουμε φτάσει σε σημείο, στα καφενεία να σχολιάζουν τι μάρκα είναι αυτό το ελικόπτερο, δηλαδή καταλαβαίνετε ότι έχουμε ξεφύγει εντελώς.

Η λειτουργία αυτή πρέπει να σταματήσει, γιατί οδηγεί σε καταστρεπτικά αποτελέσματα, όλοι χρειάζονται στη δασοπυρόσβεση και οι πυροσβέστες και τα εναέρια μέσα, αλλά δεν μπορεί να είναι το βασικό σημείο αναφοράς. Είχαμε μια φωτιά πριν λίγες ημέρες στα Ψαχνά της κεντρικής Εύβοιας, κ. Υπουργέ, ήρθε μάλιστα και αργότερα ο Υπουργός Περιβάλλοντος και επισκέφθηκε και είδε την καταστροφή των άνω των 25.000 στρεμμάτων αγροτικοδασικών εκτάσεων και κυρίως δασικών εκτάσεων χαλέπιας πεύκης, γύρω στα 24.000 στρέμματα.

Προσέξτε να δείτε τι έγινε, όλη η φωτιά είχε έναν κύκλο 7 ημερών, όλη η ζημιά έγινε την πρώτη ημέρα, όπου εκείνη την ημέρα ήταν οι καιρικές συνθήκες τέτοιες που ευνοούσαν την φωτιά και ταυτόχρονα και στην εξάπλωση της. Τις υπόλοιπες έξι ημέρες, τα εναέρια μέσα απλώς έλεγχαν να μη ξεφύγει η φωτιά και εκεί αντιλαμβάνεστε ότι για να έχουμε ένα αποτέλεσμα πιο καλό και κυρίως να μην έχουμε και τόσο μεγάλο κόστος -όλα αυτά θα πρέπει να τα λαμβάνουμε υπόψη μας- μπορούσαν τα επίγεια τμήματα να έχουν παρέμβει, να έχουν δημιουργηθεί αυτές οι προϋποθέσεις για να σβήνουν τη φωτιά.

Εμείς, ο Πρωθυπουργός μας, μετά το Μάτι, πήρε μια πρωτοβουλία που έβαλε το πρόβλημα σε προτεραιότητα, μπήκε στην πρώτη γραμμή και βεβαίως ανέθεσε σε συγκεκριμένη επιτροπή με έναν επιστήμονα παγκοσμίου κύρους, τον Κολντάνερ, ο οποίος πλαισιώθηκε και με Έλληνες επιστήμονες, ειδικούς, όπου πραγματικά έκαναν μια καλή δουλειά και δόθηκε αυτό το πόρισμα το Φεβρουάριο του 2019 και από εκεί και πέρα, ως Κυβέρνηση μπήκαμε σε μια διαδικασία, αποδεχθήκαμε το πόρισμα και ταυτόχρονα έγιναν οι πρώτες κινήσεις, όπως η επαναφορά της Δασικής Υπηρεσίας στη δασοπυρόσβεση.

Βεβαίως αυτά, όπως αντιλαμβάνεστε, δεν είναι εύκολα από τη μια μέρα στην άλλη, όμως αυτή η ζεύξη, εάν το θελήσουν και η Πυροσβεστική και η Δασική Υπηρεσία, θα πετύχει. Εκεί είναι ο μεγάλος στόχος. Επιπλέον, την ίδια ώρα αυξήθηκαν και τα χρήματα που είχαν ως αποστολή να ενισχυθεί, ιδιαίτερα, η πρόληψη, κάτι το οποίο τονιζόταν στο συγκεκριμένο πόρισμα και ταυτόχρονα απασχολούσαμε μάλιστα και τους δασεργάτες, μέσα από τον ταμείο κοινωφελούς χαρακτήρα του ΟΑΕΔ, και δεν έχω κανένα πρόβλημα να σας πω, ότι αυτή την πληροφορία την οποία έχω ότι συνεχίζεται το συγκεκριμένο πρόγραμμα, είναι θετικό, θα αξιοποιηθούν άνθρωποι από εκεί μέσα οι οποίοι θα είναι χρήσιμοι.

Άρα, λοιπόν, εμείς λέμε ότι χρειάζεται οπωσδήποτε να επαναπροσεγγίσετε το συγκεκριμένο μοντέλο δασοπυρόσβεσης προς την κατεύθυνση συμμετοχής ουσιαστικής και της Δασικής Υπηρεσίας και βεβαίως και των τοπικών κοινωνιών. Εμείς σ’ αυτή την προσπάθεια έχουμε θέσεις, έχουμε απόψεις και είμαστε στη διάθεσή σας, γιατί πάνω απ’ όλα, αυτό που προέχει είναι ιδιαίτερα η ύπαιθρος χώρα, ιδιαίτερα οι ορεινές περιοχές, να κρατήσουν και να συγκρατήσουν αυτό τον ορεινό πλούτο που έχουν και που αποτελεί και σήμερα, παρά τις δυσκολίες, πόρο πολύ σημαντικό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ, συνεχίζουμε δίνοντας το λόγο στον συνάδελφο κ. Σταμενίτη.

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε, κυρίες και κύριοι συνάδελφοι, κύριε Υπουργέ, νομίζω ότι αυτό το οποίο ανακοινώσατε, ότι θα επεκταθεί και σε άλλες περιοχές, αυτή η πρόταση, είναι πάρα πολύ σημαντικό και ιδιαίτερα για την περιοχή της Κινέτας, που είχε το ίδιο πρόβλημα με την περιοχή που συζητάμε, σήμερα. Νομίζω ότι το νομοσχέδιο το οποίο συζητάμε έρχεται ουσιαστικά να καλύψει τα κενά και την απουσία της προηγούμενης Κυβέρνησης και την έλλειψη κάθε είδους πρωτοβουλίας, ώστε να κλείσουν οι μεγάλες πληγές που άνοιξε η καταστροφική πυρκαγιά το καλοκαίρι του 2018.

Οι δράσεις, η παρουσία της Κυβέρνησης της Ν.Δ. στην περιοχή, σε μια προσπάθεια να γίνει το Μάτι καλύτερο, ήταν από τις βασικές δεσμεύσεις και του Πρωθυπουργού, αλλά και του κόμματος της Ν.Δ., προεκλογικά, οι οποίες υλοποιούνται σε ένα βαθμό με το σημερινό νομοσχέδιο και με τη συζήτηση και με την ψήφιση του νομοσχεδίου που φέρνει το Υπουργείο σας. Τι κάνουμε ουσιαστικά; Προχωράμε σε νομοθετικές ρυθμίσεις που αποτελούν την αρχή, την έναρξη της ανάπλασης της περιοχής του Ματιού.

Πώς το πετυχαίνουμε αυτό; Με τη σύσταση αυτής της Αστικής Μη Κερδοσκοπικής Εταιρίας, με την επωνυμία «Μάτι Ξανά», η οποία στοχεύει στην προώθηση, στην ενίσχυση της ανάπτυξης μέσα από την εφαρμογή ενός σχεδίου δράσης για ολόκληρη την περιοχή.

Παράλληλα, δίνουμε μια μεγάλη έμφαση στη συμμετοχή των εκπροσώπων της τοπικής κοινωνίας, ώστε αυτοί οι άνθρωποι να είναι συνεργάτες, συνεργοί της μεγάλης προσπάθειας, ώστε το Μάτι να ξαναγίνει και να μπορέσει να ξεπεράσει όλη αυτή τη μεγάλη τραγωδία και να μπορέσουν οι άνθρωποι να επουλώσουν τις πληγές τους.

Δεν υπάρχει φόβος να συζητάμε με τους πολίτες. Μάλιστα, είναι πάρα πολύ σημαντικό να συμμετέχουν αυτοί οι άνθρωποι που γνωρίζουν και ζουν στην περιοχή. Νομίζω, ότι πρέπει να ενδιαφερόμαστε για την άποψή τους και να μην έχουμε πρόβλημα από οποιαδήποτε, λίγο διαφορετική, προσέγγιση, όπως και το ΤΕΕ. Είναι ένας σημαντικός Οργανισμός που έχει προσφέρει πάρα πολλά στη χώρα και νομίζω ότι μπορεί να βοηθήσει πολύ σ' αυτή την περίπτωση, αλλά και σε άλλες πολλές, αρκεί να του δίνουμε τη δυνατότητα και να αναλάβει πρωτοβουλίες.

Τέλος, νομίζω ότι σήμερα νομοθετούμε και μια σειρά από μέτρα που στοχεύουν στην ανακούφιση και στην παροχή ουσιαστικής βοήθειας και μέριμνας για τα ίδια τα θύματα, τους εγκαυματίες και κάνουμε το ελάχιστο που μπορούμε, ώστε η ζωή τους από εδώ και πέρα, η καθημερινότητά τους να γίνει καλύτερα, όσο το δυνατόν ευκολότερα.

Κυρίες και κύριοι συνάδελφοι με το παρόν σχέδιο νόμου, επαναλαμβάνω ότι κάνουμε το ελάχιστο που μπορούμε, αλλά και το οποίο είναι κατά την κρίση μου και το πιστεύω, όλων μας εδώ, μέσα σ’ αυτή την αίθουσα, σημαντικό, ώστε οι τραυματίες, οι οικογένειες των θυμάτων, οι άνθρωποι που είδαν τα σπίτια τους να καταστρέφονται να μπορέσουν πραγματικά να συνεχίσουν τη ζωή τους σ’ εκείνη την περιοχή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Ξενογιαννακοπούλου.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Καταρχάς θα ‘θελα κι εγώ να πω ότι ήταν πάρα πολύ θετική η ακρόαση των φορέων και νομίζω ότι μας βοήθησε, έδωσε κι ένα σήμα, ότι η Βουλή τους ακούει και σίγουρα συνέβαλε και για την κατανόηση των θεμάτων, αλλά επισήμανε και θέματα που ελπίζουμε ότι και η Κυβέρνηση θα λάβει υπόψη.

Όπως και ο Εισηγητής μας έχει πει με εμπεριστατωμένο τρόπο, εξαρχής, από την πρώτη συνεδρίαση, τονίσαμε ότι ο στόχος μας είναι να συμβάλουμε σ’ αυτό το νομοσχέδιο. Η φύση του νομοσχεδίου είναι τέτοια που δεν χωράει πολιτική αντιπαράθεση. Αυτό που έχει σημασία, όμως είναι να είναι πραγματικά αποτελεσματικό, να προασπίζει το δημόσιο συμφέρον και τελικά να μην δημιουργηθούν άλλου τύπου καθυστερήσεις και προβλήματα στον στόχο της επιτάχυνσης, που είναι μια σαφής προτεραιότητα. Το λέμε αυτό, γιατί πολλές φορές κάποιες παρατηρήσεις μπορεί να φαίνονται σχολαστικές, όμως θα το βρούμε μπροστά μας και θα το βρείτε κι εσείς, κύριε Υπουργέ, μπροστά, αν δεν ληφθούν υπ' όψη κάποια πράγματα. Άρα στο πνεύμα το εποικοδομητικό και επειδή κατανοούμε ότι σήμερα θα μας πείτε κάποια πράγματα, αλλά ενδεχομένως στην Ολομέλεια θα ‘ρθετε με πιο ολοκληρωμένη νομοτεχνική βελτίωση, εγώ θα ήθελα να επισημάνω πέντε συγκεκριμένα ζητήματα

Πρώτα απ' όλα, από την εισήγηση της Προέδρου του Ελεγκτικού Συνεδρίου, νομίζω είναι σαφές αυτό που και εμείς είχαμε τονίσει, ότι δεν μπορεί, σύμφωνα με το Σύνταγμα, μέλος του Ελεγκτικού Συνεδρίου να συμμετέχει στο Διοικητικό Συμβούλιο. Άρα, εδώ υπάρχει ένα θέμα που η Κυβέρνηση καλείται να βρει ένα τρόπο να καλύψει, πώς θα υπάρχει μια μορφή εποπτείας και διασφάλισης της λειτουργίας αυτής της εταιρίας.

Το δεύτερο θέμα. Τόνισε η Πρόεδρος του Ελεγκτικού Συνεδρίου ότι ναι μεν ο προληπτικός έλεγχος έχει καταργηθεί ούτως ή άλλως, αλλά ο προσυμβατικός έλεγχος είναι μια απαραίτητη προϋπόθεση. Μιλάμε για δημόσιο χρήμα. Δεν νομίζω ότι υπάρχει Έλληνας πολίτης, ακόμα και οι ίδιοι οι πυρόπληκτοι θέλουν να υπάρχει διαφάνεια και υγιής ανταγωνισμός στη λειτουργία. Άρα και εδώ είναι ένα δεύτερο θέμα το οποίο πρέπει με κάποιο τρόπο να διασφαλιστεί. Δεν μπαίνω σε πιο συγκεκριμένες προτάσεις, γιατί νομίζω ότι κι εσείς σίγουρα θα έχετε κάποιες σκέψεις, αλλά νομίζω ότι αυτό μέχρι την Ολομέλεια πρέπει να αποσαφηνιστεί. Δεν μπορεί να μην υπάρξει προσυμβατικός έλεγχος, έστω και μ’ αυτή τη διαδικασία της διαπραγμάτευσης, της ταχύτητας και όλα αυτά που απαιτούνται.

Όσον αφορά την τοποθέτηση - και αυτό είναι το δεύτερο σημείο - της Αρχής για τις Δημόσιες Συμβάσεις, κρατάμε ότι θέλει να δεχτεί ότι είναι μια μορφή δημόσιου φορέα, ασκεί καθήκοντα δημόσιου φορέα, από αυτή την ιδιόρρυθμη εταιρεία που έχει συσταθεί και εδώ θα επανέλθω για τα προβλήματα που υπάρχουν με αυτή την εταιρεία, τα είπε και ο Εισηγητής μας, αλλά σε κάθε περίπτωση - και το είπε ο κύριος Σπίρτζης πριν - υπάρχει το Ενωσιακό Δίκαιο, από ένα κατώφλι και πάνω, που δεσμεύει. Δηλαδή, νομίζω ειπώθηκε με σαφήνεια για τα πέντε εκατομμύρια. Άρα εδώ υπάρχει ένα θέμα, γιατί εδώ σίγουρα μιλάμε για προγράμματα ανόρθωσης της περιοχής τα οποία πρέπει να λειτουργήσουν σύννομα, γιατί αλλιώς θα είναι μεγαλύτερες οι καθυστερήσεις, οι προσφυγές και τα προβλήματα.

Τώρα, όσον αφορά την Αρχή, αυτή καθαυτή. Είχαμε θέσει από την προηγούμενη φορά και αυτό είναι το τρίτο θέμα, το ερώτημα. Ποιο είναι το εταιρικό σχήμα; Αυτό είναι κρίσιμο θέμα. Είναι το διοικητικό συμβούλιο; Είναι κάτι άλλο; Αυτό, πρέπει να το προβλέπει ο νόμος, γιατί παρότι είναι αστική μη κερδοσκοπική εταιρία, εφόσον έχει οικονομικό σκοπό, θα έχει προβλήματα στη λειτουργία της. Θα ενταχθεί στο ΓΕΜΗ; Δεν μπορεί να ενταχθεί στο ΓΕΜΗ, αν δεν είναι σαφής ποια είναι η εταιρική σύνθεση. Επίσης, γνωρίζετε, κύριε Υπουργέ, πολύ καλά και θα πρέπει και η Νομική Υπηρεσία του Υπουργείου να σας συνδράμει, ό,τι αυτή τη στιγμή, υπάρχει μια μεταχείριση αυτών των εταιρειών, όπως για τις ομόρρυθμες. Τα μέλη του Δ.Σ. και αυτή ήταν και η έκφραση αγωνίας αν ακούσατε από τους φορείς και τους κατοίκους, έχουν ευθύνη προσωπική, γιατί εδώ μιλάμε για δημόσιο χρήμα και ξέρετε πόσο αυστηρή είναι η νομοθεσία τελικά, με την ίδια τους την περιουσία. Άρα λοιπόν, αυτά τα πράγματα, πρέπει να λυθούν μέχρι την ολομέλεια. Εδώ δεν κάνουμε αντιπολίτευση, πίστεψε μας, θέλουμε να συμβάλουμε για να μπορούμε να το υποστηρίξουμε και πάνω απ' όλα να είναι λειτουργικό αυτό που θα βγει και να μη δημιουργήσει θέματα διαφάνειας ή μετά από λίγα χρόνια, να μιλάμε όπως για το ταμείο της Ηλείας. Άρα λοιπόν και αυτό είναι ένα πολύ κρίσιμο θέμα και καταλήγω με δύο σημεία επιγραμματικά.

 Πέραν του πώς θα εξασφαλισθεί ο έλεγχος, ποιοι ακριβώς θα είναι αυτοί οι οποίοι θα κάνουν όλη τη διαδικασία των συμβάσεων; Γιατί αυτή τη στιγμή έχουμε μια εταιρεία, η οποία δεν έχει από κάτω προσωπικό, δεν έχει υπηρεσία. Θα είναι όντως το Υπουργείο Εσωτερικών αυτό; Η Βουλή πρέπει να το ξέρει πριν ψηφίσει. Αν είναι το Υπουργείο Εσωτερικών, εκεί μπαίνουν άλλα θέματα. Οι υπηρεσίες του Υπουργείου Εσωτερικών, αν κάνουν αυτοί τους διαγωνισμούς, έχουνε άλλες υποχρεώσεις, σε σχέση με την διενέργεια των διαγωνισμών. Άρα και αυτό πρέπει να αποσαφηνιστεί νομικά, όπως επίσης και ποιοι θα έχουν τελικά την πολιτική ευθύνη και εποπτεία. Δηλαδή, τι σημαίνει αυτό, το ότι ο Υπουργός Εσωτερικών έχει την πολιτική ευθύνη και εποπτεία; Πιστεύω λοιπόν, κ. Υπουργέ, και πραγματικά αυτό είναι και η έκκληση και παρότρυνση και νομίζω ότι σε αυτά τα θέματα, αν μας ακούσετε, θα είναι και καλύτερο το αποτέλεσμα, αλλά θα μπορέσουμε να δώσουμε και ένα σήμα την Τετάρτη, ότι το Ελληνικό Κοινοβούλιο μπορεί να στηρίξει κάτι τόσο ευαίσθητο και τόσο αναγκαίο, μέσα από μια κοινή θετική προσέγγιση. Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Θα συνεχίσουμε με το συνάδελφο κ. Σωκράτη Φάμελλο. Έχετε το λόγο.

 **ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Επειδή έρχομαι σε δεύτερη τοποθέτηση, εκτιμώ ότι το Υπουργείο θα λάβει υπ' όψιν και την προηγούμενη συζήτηση που έχουμε κάνει, γιατί περιμένουμε κάποιες απαντήσεις είτε σήμερα είτε στην ολομέλεια. Νομίζω κύριε Πρόεδρε, σε συνέχεια αυτών που είπε και ο κ. Σπίρτζης και προηγουμένως η κυρία Ξενογιαννακοπούλου, δεν θα πω πολλά πράγματα για την τραγωδία, η οποία συνέβη στην περιοχή και μας έχει συνταράξει, το είπε και ο κ. Αποστόλου. Όμως, νομίζω ότι πρέπει να δηλώσω πρώτα απ' όλα, ότι απ’ τη συζήτηση αυτή ξεκαθαρίστηκε λίγο το έργο που έχει γίνει στην περιοχή και αυτό το είπανε και οι πολίτες. Ως εκ τούτου, νομίζω ότι θα πρέπει να εισαχθεί αυτό στο κλίμα της συζήτησης, τουλάχιστον. Δεν είναι χώρος για «φιλιππικούς» εκ μέρους της Κυβέρνησης. Δυστυχώς, πρέπει να πω ότι η Ν.Δ. έχει αναγάγει το θέμα αυτό σε ένα κεντρικό προεκλογικό αφήγημα, τονίζοντας την απουσία ενεργειών, το οποίο διαψεύστηκε σήμερα γιατί είναι πληθώρα οι πράξεις που γίνανε.

 Το δεύτερο. Νομίζω, ότι αναδείχθηκαν ζητήματα, που αποτέλεσαν το υπόβαθρο στην περιοχή που δημιούργησαν το πρόβλημα και διαμόρφωσαν και τις συνθήκες αυτής της μεγάλης τραγωδίας. Αυτό που με ανησυχεί, είναι ότι σήμερα ακούσαμε προτάσεις οι οποίες συνηγορούν στην αναπαραγωγή των αδιεξόδων. Από τη μεριά της δικής μας κυβέρνησης και σήμερα του κόμματός μας, είναι ξεκάθαρο ότι δική μας θέση είναι να μην αναπαραχθούν τα αδιέξοδα στην περιοχή και να μην γίνει παράβαση νομοθεσίας απλά για να ικανοποιηθούν προσωρινά αιτήματα που θα πολλαπλασιάσουν τα προβλήματα. Θα ήθελα και την άποψη όμως της Κυβέρνησης για το ζήτημα αυτό, ως κεντρική στρατηγική.

Υπάρχουν ερωτήματα, τα οποία προέκυψαν και από τη σημερινή συζήτηση, τα είχαμε βάλει και εμείς, που αφορούν πρώτα απ' όλα τα θέματα του Ελεγκτικού και της ΕΑΑΔΗΣΥ, δεν τα επαναλαμβάνω, περιμένω μια απάντηση. Υπάρχουν ζητήματα και για το Ειδικό Χωρικό, τα οποία κ. Υπουργέ περιλαμβάνονται και στο υπόμνημα που σας έδωσε ο Σύλλογος Ελλήνων Μηχανικών, Πολεοδομίας, Χωροταξίας και Περιφερειακής Ανάπτυξης. Εδώ λοιπόν, μπαίνουν ζητήματα που έχουν να κάνουν με το χρονοδιάγραμμα, την αποτελεσματικότητα της σύμβασης της σχέσης με το ΤΕΕ, την οποία είχαμε ζητήσει να κατατεθεί στη Βουλή, τις συνοδευτικές μελέτες, το χρονοδιάγραμμα της διαβούλευσης και όλων όσων απαιτούνται για να εκδοθεί Προεδρικό Διάταγμα. Διότι και εμείς θα συνηγορήσουμε, με τη μεριά των πολιτών, ότι πρέπει να είναι αποτελεσματική η διαδικασία αυτή και όχι απλά να δημιουργήσει εντυπώσεις τώρα και να εκτεθεί η κυβέρνηση μετά από ένα χρόνο. Δεν θέλουμε να το πετύχουμε αυτό.

Άρα, λοιπόν, χρειάζεται να ξεκαθαριστεί πρώτα από όλα το τι θα αποδώσει η μελέτη του ΤΕΕ και εάν θα είναι εφαρμοστέα, όπως, επίσης και σε τι θα στηριχθεί και εδώ πέρα οι χωροτάκτες -ας τους πω έτσι- ζητούν να υπάρξει τοποθέτηση και τους ζητούμε και εμείς, για το εάν θα γίνει αποδεκτή η προέγκριση, για το αν οι τρεις νόμοι δηλαδή, ο ν.4576, ο ν.4579 και ο ν. 4613 θα ληφθούν υπόψη, όπως και τα θέματα της βαθιάς γραμμής του ρέματος Παπά.

Εδώ προκύπτει και ένα ζήτημα βέβαια, που έχει να κάνει με τη νομοθεσία ή με την προβλεπόμενη νομοθεσία, διότι δεν υπάρχει για τα ιώδη, για τις πυκνώσεις και για τα κίτρινα, όπου θεωρώ ότι λανθασμένα έχει γίνει κατανοητό από τους πολίτες ή από τους φορείς το τι ακριβώς μπορούν να λύσουν, γιατί θεωρώ ότι όλες οι ρυθμίσεις που δημιουργούν εξαιρέσεις, πολύ δε περισσότερο τα κίτρινα που είναι υποτιθέμενες πράξεις πολεοδόμησης, θα έχετε ήδη βρει και εσείς και δεν ξέρω εάν το έχετε ανακαλύψει, ότι αμφισβητείται αυτή η διαδικασία της υποπολεοδόμησης της περιοχής και ιδιαίτερα στην περιοχή του Δήμου Μαραθώνα, γιατί δεν υπάρχει θεσμική πράξη που να καλύπτει τη διαδικασία του κίτρινου περιγράμματος.

Πάντως, σε κάθε περίπτωση, οι εξαιρέσεις δεν λύνουν το πρόβλημα. Αντιθέτως, θα πρέπει να υπάρχει συγκεκριμένη επίλυση του προβλήματος. Σε κάθε περίπτωση, πάντως, η Κυβέρνησή σας θα πρέπει να τοποθετηθεί για το τι θα κάνει με τα θέματα αυτά των εξαιρέσεων, γιατί ό,τι χωρικό σχέδιο και να γίνει στην περιοχή, μπορεί να είναι το καλύτερο και εμείς ευχόμαστε να είναι γρήγορο και αποτελεσματικό, δεν θα είναι εφαρμοστέο, εάν δεν ληφθούν τα περιγράμματα που εξαιρούν περιοχές είτε από δασικό χάρτη είτε από χαρακτηρισμό χρήσεων γης. Άρα, κίτρινα και ιώδη στην περιοχή πρέπει να ληφθούνε. Τα λέω, συγγνώμη, με τεχνικούς όρους, αλλά νομίζω ότι για εσάς είναι κατανοητό.

Σε αυτή την κατεύθυνση, λοιπόν, παραμένουν τα ερωτήματα που θέσαμε εμείς, ποια θα είναι η θέση της Κυβέρνησης που συναρτάται με το νομοσχέδιο και γι' αυτό το λέω, κύριε Πρόεδρε, για τα κίτρινα και τα ιώδη.

Επίσης, τι θα κάνει με τον διαγωνισμό των κατεδαφίσεων και τι ακριβώς θα παραδώσει το Τεχνικό Επιμελητήριο, τα οποία τα επαναλαμβάνω για να καταγραφούν, γιατί περιμένουμε την τοποθέτηση γι’ αυτά.

Επιπλέον, νομίζω ότι υπάρχουν κάποια ζητήματα σε ό,τι αφορά τον τρόπο λειτουργίας της ΑΜΚΕ. Εδώ θέλω να πω, για να καταγραφεί στα πρακτικά, ότι η διαχείριση των υπολειμμάτων με την οποία έγινε και μία επικοινωνιακή εκμετάλλευση, αν θέλετε, σε κάθε περίπτωση έγινε και εκκένωση του οικοπέδου και δεν το αμφισβητούμε αυτό, στις δικές μας παρεμβάσεις στην περιοχή, είχαν στηριχθεί στην από 8/8/2018 επιστολή της Διεύθυνσης Προστασίας Δασών, την οποία θα την βρείτε στο πρωτόκολλο με αριθμό 172.705, που έλεγε ότι «τα υπολείμματα από τη διάθεση των κλαδιών στην περιοχή των καμένων εκτάσεων, μπορεί να διαχειριστούμε τη διασπορά του υλικού αυτού που θα προκύψει στις καμένες δασικές εκτάσεις για να υπάρχει περισσότερη οργανική ύλη στο δασικό έδαφος και καλύτερη εδαφική δομή».

Κάτι το οποίο δεν έγινε σε αυτή την περίπτωση, το καταγράφω για να βρούμε τη βέλτιστη οικολογική διάσταση κάποιων παραμέτρων και να μην γίνεται μόνον επικοινωνιακή διαχείριση και να χάνουμε το νόημα, γιατί δεν γνωρίζουμε τις διαδικασίες και τις αδειοδοτήσεις με τις οποίες διατέθηκαν τα υπολείμματα. Λέω ότι έγινε αυτό τέσσερις φορές από τη δική μας πολιτική ηγεσία, δεν γνωρίζουμε το τι έγινε στη συγκεκριμένη περίπτωση, χωρίς να υποτιμούμε ότι εκκενώθηκε το τεμάχιο.

 Όμως, υπάρχει και μια διαφορά στις μεθόδους, αλλά και εάν θέλετε στα διαχειριστικά εργαλεία, γιατί εμείς είχαμε έγγραφη διαδικασία με την οποία μας είχαν δοθεί εντολές και εννοώ τις υπηρεσίες και όχι εμείς ως πρόσωπα, βέβαια.

Από την άλλη μεριά, όμως, νομίζω ότι θα πρέπει να γίνει μια συζήτηση σχετικά με το ποιο ήταν το υπόβαθρο του προβλήματος και θα κλείσω με αυτό, κύριε Πρόεδρε.

Έγινε ένα ερώτημα, νομίζω, από τον Δήμαρχο Μαραθώνα, για το ποιες είναι οι θεσμικές πράξεις οι οποίες μπορούν να μας οδηγήσουν σε βεβαιώσεις και αν μπορούν να ληφθούν υπόψη ως θεσμικές πράξεις οι βεβαιώσεις υδροδότησης ή ηλεκτροδότησης και νομίζω ότι αυτό αποκαλύπτει το πραγματικό πρόβλημα της περιοχής.

Δυστυχώς, κύριε Πρόεδρε και το λέω και θεσμικά σε εσάς, αλλά νομίζω ότι το γνωρίζετε και από τη λειτουργία σας στην περιοχή, αυτές οι εκτροπές από την διαδικασία των θεσμικών πράξεων, που έγιναν συνήθειο και πολιτική πρακτική για την ηλεκτροδότηση και την υδροδότηση, πολλαπλασίασαν τα προβλήματα των παρεμβάσεων και ίσως των κακοδαιμονιών που ζήσαμε στην περιοχή και δημιούργησαν σε ένα βαθμό και αυτές το αδιέξοδο.

Αυτό έγινε κατά παράβαση των χαρακτηρισμών των χρήσεων γης και ίσως εκμεταλλευόμενοι και την ανάγκη των πολιτών, γιατί δεν είναι σίγουρα πάντα συνυπεύθυνος και ο πολίτης, παρότι σε ένα μεγάλο βαθμό νομίζω ότι ήταν γνωστά τα προβλήματα στην περιοχή, δημιουργήθηκαν άτυπες θεσμικές πράξεις οι οποίες δημιούργησαν θεσμική επάρκεια για κάποιους πολίτες, που όμως τα αυθαίρετα παραμένουν, μιας και ήταν αυθαίρετες κατασκευές με παράβαση των χρήσεων γης, χωρίς δασικό χάρτη και χωρίς δασική βεβαίωση. Έρχεται μετά ο πολίτης και λέει «μπορεί εκ των υστέρων να βγει θεσμική πράξη;», υποτιμώντας ότι η βεβαίωση δασικής υπηρεσίας που είναι ισοδύναμη με το δασικό χάρτη, προηγείται της έκδοσης άδειας και δεν γίνεται εκ των υστέρων τροποποίηση όρων. Αυτά τα γνωρίζετε κύριε Υφυπουργέ, διότι είστε και στο αντικείμενο.

 Έτσι, λοιπόν, εάν κάποιος ζητάει να μπει στις εξαιρέσεις σε μια κίτρινη περιοχή που ποτέ δεν θα γίνει τίποτα, είναι εις βάρος των συμφερόντων των πολιτών και δεν τους ευνοεί, γιατί στην περιοχή, θα πρέπει να σας πω για να το γνωρίζετε και γιατί αυτό σίγουρα σας αφορά και προσωπικά, κύριε Πρόεδρε, είχαν έρθει πολίτες από την Κινέτα, από το Μάτι και από το Κόκκινο Λιμανάκι και μας δήλωσαν ότι υπάρχουν λάθη στο δασικό χάρτη. Γι' αυτό και εμείς, με ιδιαίτερους όρους ως προς την περιοχή, γιατί δεν μπορούμε να το κάνουμε αυτό σε όλη την Ελλάδα, κάναμε ειδικές συναντήσεις της Διεύθυνσης Δασών, μάλιστα ο σημερινός διευθυντής της Διεύθυνσης Προστασίας Δασών και ο σημερινός διευθυντής Διεύθυνσης Δασικών Χαρτών έχουν συναντηθεί με αυτές τις ομάδες των κατοίκων, σίγουρα θα παραλάβετε τα αποτελέσματα, γιατί η διοίκηση πρέπει να έχει συνέχεια, για να δουν τις δικές τους απόψεις για την σύνταξη των δασικών χαρτών, διότι η Διεύθυνση Δασών Ανατολικής Αττικής συνέταξε το χάρτη και δεν έγινε με δεδομένα του 1983 και απορώ γιατί τέτοιο ακούστηκε μέσα στην αίθουσα.

Αν κάποιος δε, δηλώνει να συνταχθούν αλλιώς στην Ανατολική Αττική οι δασικοί χάρτες, θα οδηγήσει σε μια νέα ατέλεια εις βάρος των πολιτών, γιατί δεν θα έχουμε ούτε δασικό χάρτη και δεν θα έχουμε δασικό χαρακτηρισμό, διότι δεν μπορεί να γίνει - και το καταλαβαίνετε - κατ' εξαίρεση από όλη την Ελλάδα διαφορετική νομοθέτηση για μια περιοχή που θα συντηρήσει, κατά παράβαση του Συντάγματος, αδιέξοδα.

Αντιθέτως, η σύνταξη δασικού χάρτη με τα πρόδηλα σφάλματα, με τις αντιρρήσεις, θα δώσει τη δυνατότητα, τουλάχιστον, στον πολίτη και στην πολιτεία να ξέρει ποια είναι η κατάσταση, γιατί, αγαπητοί και αγαπητές συνάδελφοι και συναδέλφισσες, έτσι φθάσαμε στο σημερινό αδιέξοδο.

 Αυτές οι εξαιρέσεις συνέβαλαν στην περιοχή για να έχουμε αδιέξοδα όχι μόνο πολιτικά, να έχουμε αδιέξοδα και στους δρόμους και αυτά νομίζω ότι πρέπει να λυθούν ξεκάθαρα και όχι με νέες εξαιρέσεις και σίγουρα όχι με δηλώσεις που έγιναν εδώ μέσα, δυστυχώς, ότι δεν εξυπηρετήθηκε η αγωνία των πολιτών, όταν για αυτή την περιοχή και για όλες τις ομάδες που ήταν σήμερα εδώ, εμείς κάναμε πολλές ώρες πολιτικών και τεχνικών συναντήσεων για να τους λύσουμε τα πραγματικά προβλήματα, που όμως δεν δημιουργήθηκαν από την προηγούμενη κυβέρνηση ούτε από την τραγωδία. Βγήκαν στην επιφάνεια και, δυστυχώς, με έναν τραγικό τρόπο, γιατί είναι πολύ άσχημο, σχεδόν αδύνατο θα έλεγα, να μιλάς για ανθρώπινες ζωές και να συζητάς τέτοια ζητήματα της πρακτικής της πολιτικής και της κοινωνίας στη χώρα μας τα επόμενα χρόνια.

Σε κάθε περίπτωση ελπίζω όλα αυτά να απαντηθούν με κάποιο τρόπο και με μεγάλη προσοχή, κύριε Υπουργέ, και συγχωρέστε με εάν δεν είμαι εδώ. Θα ακούσω και θα διαβάσω και τα πρακτικά της σημερινής συνεδρίασης, αλλά και της Ολομέλειας για να ολοκληρώσουμε την επεξεργασία μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Αρσένης.

 **ΗΛΙΑΣ – ΚΡΙΤΩΝ ΑΡΣΕΝΗΣ**: Πραγματικά, όλοι, με πάρα πολύ καλή και θετική διάθεση, ερχόμαστε εδώ να δούμε τι μπορεί να γίνει για το Μάτι και αυτή την καταστροφή.

 Βλέπουμε, όμως, δυστυχώς, ότι το νομοσχέδιο αυτό έχει πολύ έντονο το χαρακτήρα της προχειρότητας σε πάρα πολλά σημεία του. Κατονομάστηκαν από συναδέλφους, κατονομάστηκαν από τους εκπροσώπους των φορέων στη διαβούλευση.

 Είναι σωστό να συμμετέχουν οι πολίτες στη διαδικασία των αποφάσεων; Πολύ σωστό.

 Εμείς ως «ΜΕΡΑ 25» το έχουμε σαν θεμέλιο λίθο κάθε πολιτικής μας. Έτσι ακριβώς πρέπει να λαμβάνουμε αποφάσεις σε όλους τους τομείς. Όμως, η Ν.Δ. που δεν θέλει την απλή αναλογική, η Ν.Δ. που απέφυγε τη διαβούλευση τόσων νομοσχεδίων θέλει πραγματικά τη συμμετοχή των πολιτών στη διαδικασία λήψης αποφάσεων; Φοβόμαστε, ότι αυτοί οι πολίτες θα αποτελέσουν ένα άλλοθι μιας διαδικασίας, η οποία, δυστυχώς, είναι ναρκοθετημένη.

 Μας κάνει τρομερή εντύπωση αυτή η δήλωση του Προέδρου του ΤΕΕ, ότι σε τρεις μήνες θα ολοκληρωθεί το χωρικό σχέδιο.

 Μας κάνει τρομερή εντύπωση πώς είναι δυνατόν να φανταζόμαστε τέτοιες διαδικασίες. Ακόμη και ένας χρόνος θα ήταν εντυπωσιακό να γίνει κατορθωτό με τις νόμιμες διαδικασίες, πάντα.

 Ένα άλλο ζήτημα που μας ανησυχεί πάρα πολύ είναι η κατ' εξαίρεση αντιμετώπιση της συγκεκριμένης ανθρώπινης καταστροφής.

 Πάρα πολύ απλά, ζούμε σε μια χώρα που έχει πάρα πολλές αντίστοιχες περιοχές, περιοχές όπου έχουμε μεγάλο ποσοστό της δόμησης σε ρέματα, σε δασικές εκτάσεις, που έχουμε αδιέξοδα, δρόμους που σε μια κρίση θα οδηγήσουν πάλι σε μποτιλιαρίσματα και αδυναμία διεξόδου. Δεν έχουμε δρόμους διαφυγής ακόμα για πεζούς. Όλες αυτές οι περιοχές βλέπουν αυτή τη στιγμή μία προσπάθεια διαχείρισης της κρίσης στο Μάτι, οι ίδιες όμως ζουν αμετάβλητες μια περίοδο χάριτος μέχρι την πυρκαγιά, μέχρι την κρίση, μέχρι την καταστροφή.

 Δεν πρέπει να αποκτήσουμε ένα σχέδιο αντιμετώπισης, πρόληψης των καταστροφών αυτών σε αυτές τις περιοχές; Δεν είναι αυτονόητο;

 Αυτό δεν θα σημαίνει σεβασμό στα θύματα στο Μάτι;

 Τι θα κάνουμε τότε με περιοχές αντίστοιχων προβλημάτων;

 Τι θα κάνουμε για να σχεδιάσουμε και μια πάγια διαδικασία, που ακούστηκε από συναδέλφους, προκειμένου, δηλαδή, να έχουμε έναν τρόπο αντιμετώπισης, όταν συμβαίνει η καταστροφή;

 Αυτά πρέπει να τα βλέπουμε συνολικά, όχι αποσπασματικά.

 Τέθηκαν πολλά θέματα αντισυνταγματικότητας και το «ΜέΡΑ25» κατέθεσε τροπολογία, ζητώντας ακριβώς να απαλειφθεί η συμμετοχή της Παρέδρου του Ελεγκτικού Συνεδρίου στο Διοικητικό Συμβούλιο του φορέα αυτού. Το ΕΑΑΔΗΣΥ έθεσε το θέμα ότι αυτός ο φορέας θα πρέπει να χαρακτηρίζεται ως δημόσιος. Άρα, έχει δίκιο και η Πρόεδρος του Ελεγκτικού Συνεδρίου να μιλάει για τον προσυμβατικό έλεγχο κ.ο.κ.. Είμαστε πάρα πολύ επιφυλακτικοί για το περιεχόμενο, θα περιμένουμε να δούμε τις αλλαγές που θα κάνει η Κυβέρνηση, πριν τοποθετηθούμε στην Ολομέλεια.

Θα ήθελα να τελειώσω, όμως, με ένα ζήτημα. Ο Υπουργός, ο κ. Χατζηδάκης, αναφέρθηκε στο όνομά μου, εν τη απουσία μου, γιατί έπρεπε να είμαι στην Επιτροπή Περιβάλλοντος για τις κρίσιμες συζητήσεις για τη διαπραγμάτευση για την κλιματική αλλαγή. Όσον αφορά το τι έγιναν τα ξύλα, τι έγινε η ύλη που είχε μαζευτεί στο οικόπεδο «Αντωνίου», παραδέχθηκε ο Υπουργός, ότι, όντως πήγαν σε μονάδα καύσης για την παραγωγή ενέργειας. Δεν μας κατονόμασε την εταιρία, μάθαμε ότι ήταν ο ΤΙΤΑΝ από τους πολίτες και πάλι θέλουμε να ρωτήσουμε συγκεκριμένα πράγματα προς τον Υπουργό και την πολιτική ηγεσία. Με τι αντάλλαγμα έγινε αυτή η δωρεά; Θα συμμετέχουν αυτές οι εταιρείες που συμμετείχαν στη διαδικασία στα ΣΔΙΤ, για την ιδιωτικοποίηση των σκουπιδιών και την καύση; Για ποιον λόγο δεν ανακοινώθηκαν τα ονόματά τους από την Κυβέρνηση;

Είναι κρίσιμα ερωτήματα, γιατί αυτή τη στιγμή στο Βόλο οι πολίτες κάθε βράδυ υποφέρουν από τη δυσοσμία, από την καύση του πλαστικού στη μονάδα της ΑΓΕΤ, η οποία είναι δίπλα τους. Έχει κάνει μηνυτήρια αναφορά στον εισαγγελέα ο ιατρικός σύλλογος. Πρέπει να ξέρουν οι πολίτες από όλη την Ελλάδα τι τους περιμένει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Κάθε χρόνο επισκέπτονται την Ελλάδα και την Κρήτη πάρα πολλοί τουρίστες, το περιβάλλον είναι ελκυστικό, γνωρίζουν όλοι ότι είμαστε πολύ φιλόξενοι ως Έλληνες, δεν κινδυνεύουν και πάρα πολλοί ξεκινάνε μόνοι τους και όπως λέμε λαϊκά «παίρνουν τα βουνά και τα όρη» και πάρα πολλές φορές χάνονται, που θέλω να καταλήξω, ότι εμπλέκονται πολλές δυνάμεις από την δασοπυρόσβεση. Πρώτον, δεν ασχολούνται με τη δασοπυρόσβεση ως θα όφειλαν ή και από την ασφάλεια. Δεύτερον, το κόστος που επωμίζεται ο ελληνικός λαός είναι τεράστιο, διότι κινητοποιείται ο στρατός, τα ελικόπτερα, οι δασοπυροσβέστες και για όλα αυτά ο ξένος δεν πληρώνει τίποτα, αρνούνται να μπουν στο 166, για να μη χρεωθούν, διότι στις χώρες τους πληρώνουν. Θα πρότεινα, λοιπόν, να καταρτίσουμε μία λίστα χρέωσης, εύρεσης και διάσωσης, όπως γίνεται σε όλες τις άλλες ευρωπαϊκές χώρες, ούτως ώστε να μην πληρώνουμε εμείς οι ίδιοι πολίτες, ο λαός μας το κόστος αυτό, το οποίο είναι τεράστιο, αν το συνυπολογίσουμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Οικονόμου.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Σας ευχαριστώ, κ. Πρόεδρε.

Κυρίες και κύριοι βουλευτές, θα αρχίσω από το θέμα της ΕΑΑΔΗΣΥ και του Ελεγκτικού Συνεδρίου. Προφανώς, ειπώθηκαν πράγματα, τα οποία θα τα εξετάσουμε αύριο λεπτομερώς και θα τα λάβουμε υπόψη στο αποτέλεσμα αυτής της εξέτασης.

Να πω ενδεικτικά, ότι και στην ενωσιακή νομοθεσία για τις αναθέσεις προβλέπονται περιπτώσεις επειγουσών περιπτώσεων, στις οποίες μπορούν να υπάρξουν αντίστοιχες παρεκκλίσεις, ακόμα και για το ύψος. Αν εδώ είναι η κατάλληλη στιγμή, όντως είναι ένα θέμα προς συζήτηση και την Τετάρτη θα έχουμε μία συγκεκριμένη άποψη.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Βέβαια, με άδεια από την Ευρωπαϊκή Επιτροπή. *(Ομιλεί εκτός μικροφώνου)*

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Υπάρχουν διαδικασίες.

Το θέμα των δασικών που συζητήθηκε εκτεταμένα, θα μου επιτρέψετε να κάνω τώρα τον πρόλογο που ήθελα να κάνω από στην αρχή. Είναι η πρώτη φορά που συμμετέχω από αυτή την πλευρά σε τέτοιου είδους διαδικασίες, ομόλογώ ότι μου έκανε εξαιρετική εντύπωση και το επίπεδο της συζήτησης και η καλή διάθεση των βουλευτών. Ήταν πραγματικά εξαιρετικά ενδιαφέρουσα η συζήτηση και ειπώθηκαν πάρα πολλά πράγματα από όλες τις πλευρές, που όσα μας αφορούν θα προσπαθήσουμε να τα λάβουμε υπόψη μας. Μπορεί να μη συμφωνούμε σε όλα, αλλά θα πρέπει να έχουμε απαντήσεις σε όλα.

Το θέμα των δασικών είναι ένα τεράστιο πρόβλημα, χωρίς την επίλυση των δασικών ζητημάτων, προφανώς, δεν μπορεί να προχωρήσει η ανάταξη της περιοχής του Ματιού. Είναι μια διαδικασία σε εξέλιξη και αυτή τη στιγμή γίνονται πράγματα για να αντιμετωπιστούν.

Εδώ έχουμε δύο θέματα. Από τη μια πλευρά ειπώθηκε από πολλούς φορείς ότι δεν υπάρχουν λάθη, προβληματικές καταστάσεις στους δασικούς χάρτες που έχουν αναρτηθεί τις διαδικασίες που συνδέονται με τους δασικούς χάρτες. Προφανώς, δηλαδή, γίνονται, άρα, είναι πιθανόν να έχουν δίκιο σε κάποια από αυτά, όμως υπάρχει συγκεκριμένη διαδικασία για την επίλυση των λαθών. Δηλαδή, δεν αρκεί κάποιος να το βεβαιώνει, πρέπει με δικαστικό τρόπο ή με τη διοικητική διαδικασία να αποδειχθεί ότι υπάρχουν λάθη, μπορεί και να υπάρχουν, ασφαλώς πολλές φορές υπάρχουν. Αυτό που άκουσα ότι η Λεωφόρος Μαραθώνος εμφανίζεται ως δασική, δεν το έχω δει, αλλά αν ισχύει, πράγματι, και εμένα μου φαίνεται περίεργο.

Υπάρχει, όμως, και ένα δεύτερο θέμα, ότι υπάρχει το Σύνταγμα και επομένως οποιαδήποτε προσέγγιση στο ζήτημα πρέπει να είναι στο πλαίσιο του Συντάγματος, όχι μόνο γιατί προφανώς πρέπει όλα να είναι στο πλαίσιο του συντάγματος, αλλά γιατί εάν δεν το κάνουμε αυτό θα το βρούμε μπροστά μας. Δηλαδή, τελικά το ειδικό χωρικό σχέδιο θα εγκριθεί με π.δ.. Αυτό είναι καλό με την έννοια, ότι θα υπάρχει ο προληπτικός έλεγχος του Συμβουλίου Επικρατείας, αλλά ακόμη και αν υποθέσουμε ότι τελειώνουμε τον Ιούνιο και το Σεπτέμβριο το Συμβούλιο της Επικρατείας μας πει πάρτε το πίσω γιατί δεν στέκει, θα είναι μία καταστροφή για όλους.

Άρα, λοιπόν, και στα δασικά, όπως και σε άλλα ζητήματα - αναφέρω τα δασικά, γιατί αυτά είναι εξαιρετικά ευαίσθητα - θα πρέπει να κινηθούμε με βάση αυτές τις δύο αρχές, να διορθωθούν τα λάθη, αλλά αυτά που είναι λάθη πραγματικά και που μπορούν να αντιμετωπιστούν, λαμβανομένης υπόψη και της κατάστασης του Ματιού, που είναι ασφαλώς μια ειδική περίπτωση, λόγω κυρίως των νεκρών. Άρα, μπορεί κάποιος σε κάποια πλαίσια να πάρει κάποιες ελευθερίες, αλλά όχι έναντι του Συντάγματος.

Το τρίτο θέμα είναι, τι θα κάνει αυτό το ειδικό χωρικό σχέδιο; Πρέπει να αποκαταστήσει, όχι απλώς αυτό που υπήρχε προηγουμένως, αλλά να επιλύσει τα προβλήματα, τα οποία προϋπήρχαν και σε συνδυασμό με άλλους παράγοντες οδήγησαν στο πρόβλημα. Να μην ξεχνάμε ότι, όπως και στη Μάνδρα, τέτοιες περιοχές υπάρχουν εκατοντάδες στην Ελλάδα και τις ξέρουμε, δηλαδή είναι χαρτογραφημένες, είναι τα ιώδη, που έχουν πραγματικά ισχυρές πυκνότητες και μπορεί ανά πάσα στιγμή να προκύψει το ίδιο πρόβλημα, είναι και οι περιοχές με κίνδυνο πλημμύρας, που έχουν επισημανθεί από τα σχέδια διαχείρισης υδατικών πόρων.

Αυτά τα ξέρουμε, έχουμε αρχίσει, ήδη, να τα εντοπίζουμε και σκοπεύουμε να προωθήσουμε ένα πρόγραμμα για άμεσες επεμβάσεις σε όλες αυτές τις περιοχές, διότι αλλιώς ανά πάσα στιγμή μπορεί να προκύψει το ίδιο πρόβλημα. Με την επιδεινούμενη κλιματική αλλαγή και τις ακραίες καταστάσεις, που όσο πάνε και εντείνονται, προφανώς δεν μπορεί κανείς να αποκλείσει ότι και του χρόνου και του πάρα-χρόνου θα υπάρχουν αντίστοιχα προβλήματα.

Γυρίζοντας στο ζήτημα του Ματιού, για το ειδικό χωρικό σχέδιο υπάρχουν δύο θέματα. Το ένα θέμα είναι το θέμα των διαδικασιών και βάζω μέσα και το θέμα του χρόνου, που θα απαιτηθεί για την ολοκλήρωση των μελετών.

Το άλλο θέμα, είναι το θέμα του περιεχομένου. Για το θέμα του περιεχομένου ακούστηκαν πάρα πολλά και από βουλευτές και από τους εκπροσώπους, προφανώς, γιατί εύλογα αναρωτιούνται τι θα μπορέσει να κάνει στην πράξη αυτό το συγκεκριμένο σχέδιο. Δεν είναι του παρόντος βέβαια το ζήτημα αυτό, το θέμα του περιεχομένου του ειδικού χωρικού σχεδίου, των συγκεκριμένων μέτρων που θα λάβει, θα συζητηθεί στη συνέχεια και φαντάζομαι εκτεταμένως, όμως, είναι προφανές ότι δεν μπορεί να έχει τέτοιο περιεχόμενο που θα οδηγήσει σε αναπαραγωγή της προηγούμενης κατάστασης.

Δεν μπορεί να έχουμε διόδους 80 πόντων και μετά να αναρωτιόμαστε γιατί κάποιοι άνθρωποι κάηκαν. Δεν μπορεί να μην υπάρχει ένα στοιχειωδώς λειτουργικό οδικό δίκτυο, διότι αλλιώς θα τα ξαναβρούμε μπροστά μας, αν δεν μας σταματήσει το Σ.τ.Ε..

Άρα, λοιπόν, το περιεχόμενο θα πρέπει να προχωρήσει, όπως είπε και ο κ. Ταγαράς. Θα πρέπει το ειδικό χωρικό σχέδιο εδώ να επιλύσει, όχι απλώς τα προβλήματα του Ματιού, αλλά να επιλύσει δομικά προβλήματα, τα οποία αν επιλυθούν στο Μάτι με πρόσθετες νομοθεσίες, με πρόσθετα προγράμματα, θα μπορέσουν να μας βοηθήσουν σε άλλες περιοχές και όχι μόνο στις επικίνδυνες περιοχές, αλλά σε όλες τις περιοχές που έχουν αυθαίρετα, υποβαθμισμένο πολεοδομικό περιβάλλον, υποβαθμισμένο αστικό περιβάλλον.

Άρα, το ζήτημα του περιεχομένου δεν θέλω να το συζητήσω σήμερα. Πάντως, πρέπει να κινηθούμε σε μια κατεύθυνση, που δεν θα αναπαράγει τα ίδια προβλήματα. Θα πρέπει να γίνουν τομές, οι οποίες θα είναι δυσάρεστες για κάποιους προσωρινά ίσως, γιατί στο μέλλον αυτοί και τα παιδιά τους θα είναι πιο ευχαριστημένοι, στο βαθμό που δεν θα αρχίζουν να δημιουργούνται οι ίδιες καταστάσεις που δημιουργήθηκαν είτε στο Μάτι είτε σε άλλες περιοχές χωρίς νεκρούς κατ' ανάγκη, αλλά με άλλου είδους προβλήματα, τα οποία συνδέονται με το πολεοδομικό χάος.

Σχετικά με τα διαδικαστικά, κρίσιμο ζήτημα είναι το γιατί έχει ανατεθεί στο τεχνικό επιμελητήριο η διατήρηση του συγκεκριμένου προγράμματος μελετών και ο χρόνος που θα απαιτηθεί για την ολοκλήρωση. Στην ολομέλεια θα αναφερθούν πιο εκτεταμένα στους χρόνους που απαιτούνται. Ο πρωθυπουργός είπε ότι, αν πηγαίναμε με την συνήθη διαδικασία στην περίπτωση του Ματιού, θα θέλαμε πέντε χρόνια για να ολοκληρωθούν οι μελέτες. Θα θέλαμε 15 στην πραγματικότητα, γιατί δέκα με δώδεκα χρόνια είναι ο μέσος όρος για τέτοιου τύπου μελέτες. Αυτό το ειδικό χωρικό σχέδιο στην πραγματικότητα είναι ένα Γ.Π.Σ.. Εδώ έχουμε ένα πολύ δύσκολο Γ.Π.Σ., δεν έχουμε ένα μέσο, έχουμε ένα εξαιρετικά δύσκολο. Δεκαπέντε χρόνια χρειάζονται για τέτοια Γ.Π.Σ.. Νομίζω ότι ειπώθηκαν και ένα δύο σήμερα από δημάρχους κάποιων δήμων, οι οποίοι έχουν Γ.Π.Σ. που είναι σε εκκρεμότητα. Αν πάμε και σε επόμενες φάσεις, όπως είναι η πολεοδόμηση καθαυτό, η ρυμοτόμηση, πάμε στα 25 – 30 χρόνια. Αυτοί είναι οι χρόνοι που έχει πετύχει η ελληνική πολιτεία και η ελληνική κοινωνία σήμερα, επί δεκαετίες.

Προφανώς, λοιπόν, το ερώτημα του τι μπορεί να γίνει μέσα σ' ένα χρόνο είναι εύλογο. Ποια είναι η απάντηση; Με την ανάθεση στο τεχνικό επιμελητήριο κερδίζουμε κάποιο χρόνο, με την συντόμευση των διαδικασιών των αναθέσεων. Αυτές οι αναθέσεις από μόνες τους, με τις κανονικές διαδικασίες, θα απαιτούσαν έναν με ενάμιση χρόνο. Άρα, θα ήμασταν ούτως ή άλλωςout από την αρχή. Από κει και πέρα όμως, μένουν τα άλλα 15 χρόνια που σας είπα. Τα δεκαπέντε χρόνια δεν είναι μόνο ο ενάμιση χρόνος των διαδικασιών ανάθεσης, είναι οι διαδικασίες μελέτης και η έγκριση των μελετών. Θα σας πω το εξής, όχι με αφορμή τον Μάτι, αλλά με αφορμή μια προσπάθεια ανάταξης της όλης πολεοδομικής διαδικασίας. Έχουμε κάνει μια μεγάλη ανάλυση και με την προηγούμενη κυβέρνηση, η οποία βοήθησε ή την οποία εμείς βοηθήσαμε, για το λόγο των συγκεκριμένων αιτιών που οδηγούν σε αυτές τις τεράστιες καθυστερήσεις του σχεδιασμού. Αυτές οι αιτίες, δεν είναι μια, είναι πολλές. Κάθε μια αιτία προσθέτει δύο τρία χρόνια στην όλη διαδικασία. Έχουμε συγκεκριμένες προτάσεις, τις οποίες θα φέρουμε στη Βουλή για την επιτάχυνση, όχι μόνο της περίπτωσης του Ματιού, αλλά γενικώς των τοπικών χωρικών σχεδίων, των τοπικών χωρικών σχεδίων, του πολεοδομικού σχεδιασμού, στα τέλη Σεπτεμβρίου ή στις αρχές Οκτωβρίου.

Αυτές οι προτάσεις, που εγώ προσωπικά θεωρώ ότι μπορούν να μας οδηγήσουν, ας πούμε τα τοπικά χωρικά σχέδια, αντί να θέλουμε 12 χρόνια, να θέλουμε 2,5, το θεωρώ απόλυτα ρεαλιστικό. Στην περίπτωση του ειδικού χωρικού σχεδίου εδώ, μπορεί να μας επιτρέψουν σε ένα χρόνο και το θεωρώ κάπως συμβολικό αυτό, να έχουμε ολοκληρώσει τις μελέτες.

Υπάρχουν βέβαια προϋποθέσεις, οι οποίες δεν εξαρτώνται από εμάς και όταν λέω μόνο από εμάς, δεν λέω μόνο από το Υπουργείο Περιβάλλοντος, εννοώ και από την Κυβέρνηση. Υπάρχουν και τρίτοι παράγοντες. Θα δούμε. Ο ένας χρόνος είναι ένας στόχος που προσωπικά δεν τον θεωρώ αδύνατο, αλλά προφανώς είναι φιλόδοξος, αλλά δεν το θεωρώ αδύνατο. Προσωπικά, όσο μπορώ, θα συμβάλλω στην υλοποίηση και ολοκλήρωση των μελετών του ειδικού χωρικού σχεδίου μέσα σε αυτό τον χρόνο.

 Υπάρχουν κάποια θέματα με την προέγκριση του ειδικού χωρικού σχεδίου, τα οποία προτιμώ να τα θέσω στην Ολομέλεια, πάλι, με στόχο να έχουμε ασφάλεια δικαίου, να μην βρούμε μπροστά μας πράγματα, τα οποία θα ξεκινάνε από αστοχίες που δημιουργήθηκαν σε προγενέστερο χρόνο.

 Νομίζω ότι ολοκλήρωσα, ελπίζω να μην σας κούρασα πολύ. Είμαι στη διάθεσή σας και πρόθυμος να συζητήσω οποιαδήποτε λογική πρόταση. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί της αρχής και επί των άρθρων του νομοσχεδίου.

 Εισερχόμαστε στην ψήφιση επί της αρχής. Γίνεται δεκτό επί της αρχής το σχέδιο νόμου του Υπουργείου Περιβάλλοντος και Ενέργειας «Κύρωση της από 24/7/2019 ΠΝΠ «Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018» (Α΄127), σύσταση και καταστατικό λειτουργίας της εταιρείας «Μάτι Ξανά».

 Το λόγο έχει ο κ. Ταγαράς.

 **ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Υπέρ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σπίρτζης.

 **ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Με επιφύλαξη.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Πουλάς.

 **ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Υπέρ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκιόκας.

 **ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ):** Με επιφύλαξη.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Με επιφύλαξη.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Λογιάδης.

 **ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Υπέρ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επομένως, το σχέδιο νόμου έγινε δεκτό επί της αρχής, κατά πλειοψηφία. Όπως προκύπτει και από τις τοποθετήσεις των εισηγητών και των ειδικών αγορητών τα άρθρα 1 και 2 γίνονται δεκτά ως έχουν, κατά πλειοψηφία. Επίσης, γίνεται δεκτό το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό και στο σύνολό του.

 **ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Περιβάλλοντος και Ενέργειας «Κύρωση της από 24/7/2019 ΠΝΠ «Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018» (Α΄127), σύσταση και καταστατικό λειτουργίας της εταιρείας «Μάτι Ξανά» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Λιάκος Ευάγγελος, Καραμανλή Άννα, Μπουτσικάκης Χριστόφορος – Εμμανουήλ, Οικονόμου Ιωάννης, Ακτυπης Διονύσιος, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Αποστόλου Ευάγγελος, Ξενογιαννακοπούλου Μαριλίζα, Σπίρτζης Χρήστος, Φάμελλος Σωκράτης, Πουλάς Ανδρέας, Γκιόκας Ιωάννης, Βιλιάρδος Βασίλειος και Λογιάδης Γεώργιος.

 Τέλος και περί ώρα 18.15 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ**